PSALMEN 67:1-8 - Official Site Of Huria Kristen Indonesia\n“ Puji hamu ma Jahowa ala ni balga ni asi ni roha-Na”.\nTama do hurianta HKI marlas ni roha marolop-olop mamuji Jahowa Debata dibagasan Jesus Kristus nampuna Huria i, ala ni balga ni asi ni rohana naung sahat tu Huriana HKI, naung boho sadari on-89 taon. Sada Huria naung matoras mangihuthon sian umurna. Hape, diangka panghobasion, dipelayanan, mansai jot-jot dope masa angka ragam ni hamaolon, parungut-unguton, pangiburuon, parbolat-bolatan dohot angka na asing, jala hurang pangantusion taringot tu arti ni Huria, ima nampuna ni Tuhan i, jala Jesus Kristus do Ulu ni Huria i. ”Ai tumimbanghon lelengnai, nunga patut guru hamu nian, hape angka sisiasia ni hata ni Debata dope siajarhononhon tu hamu ; gabe susu nama ringkot di hamu,ndada sipanganon hian. Ai ganup partohap di susu ndang marbinoto di hata hatigoran i, ai posoposo do i. Alai sipanganon hian do di angka na rimpas, naung pasomalsomal rohana, gabe malo mambolati na denggan sian na roa.”(Heb.5:12 – 14). Ndang tingkina be Huria HKI lalap holan di ragam ni angka persoalan-persoalan na so membangun, holan mamingkiri dirina sandiri dohot lan na asing, alai nunga tingkina mangalangka tu na humaliang, Nasional, Regional dohot Dunia. Mamingkiri langkah-langkah pelayanan na menyeluruh, lumobi ma marningot angka pangula, buruh na mansai jotjot menderita, na so adong jaminan Hari Tua, naeng pahombaronta Hurianta mamingkiri nasida, alana Tgl. 1 Mei on laos huhut do on Peringatan Hari Buruh Sedunia. Aha do naung tapatupa ditonga-tonga ni HKI tu angka donganta angka pelayan/parhobas/buruh na mansai jotjot menderita dohot tertindas? Songon dia do nasida laho marolopolop laho mamuji Debata, hape so adong jaminan hidup, perumahan yang layak, d.n.a ? Sude na on ingkon gabe perhatian ni sude Hurianta HKI, paboa hita naung dewasa, matoras, songon parbue ni haporseaonta. Huria HKI, ingkon gabe Huria na tarpasupasu, na ringgas mamuji dohot pasangap Debata, asa gabe habaoran ni pasu-pasu tu na humaliang .Laos marhite i ma adong 3 bagian na naeng tangkasanta di turpuk on:\n1.Mangido pasu-pasu sian Jahowa Debata!.\nAy.2. Ale Debata, sai asi ma roham di hami, jala pasu-pasu hami, sai marsinondang ma bohim mandongani hita!.\nTangiang on na dienet do on sian tangiang pasupasu ni si Aron na di 4 Musa 6: 24 -26, pataridahon, panandaion, pengenalan diri ni par-pesalmen on. Ditanda do hadirionna, na so margogo ibana molo so dipasupasu Debata Jahowa ibana. Boi do tangiang pasu-pasu, tangiang pangidoan on marharoroan sian sada Malim na rap dohot angka jemaat, umat na dibagasan hagaleon, pergumulan dohot angka ragam ni hamaolon umbahen didok : Ale Debata, sai asi ma roham di hami, jala pasupasu hami.\nDi Padan Narobi, tangkas do pasupasu ni Debata tu si Abraham. Dipillit Debata do si Abraham jala di pasupasu.”Hubahen pe ho gabe bangso na bolon, jala pasupasuongku ma ho, jala pabalgaongku goarmu, asa gabe pasupasu ho”.(1 Musa 12 :2).\nMarhitehite si Abraham sahat pasupasu, dapotan pasupasu sude bangso. Halak na tarpasupasu, ingkon gabe pasupasu, mamboan pasupasu tu na humaliang. Dipatindang Jesus Kristus do Huria-Na asa gabe pasupasu tu portibion, asa sude bangso tarpasupasu, marhite hadameon, hasintongan, keadilan. Naeng ma sude Huria, ruas ni HKI angka siula Hatai, na boi dipataridahon marhite angka ulaon, pelayanan na denggan ditongatonga ni keluarga, Huria dohot masyarakat, asa gabe pasupasu, habaoran pasupasu Huria HKI tu na humaliang, ditongatonga ni Bangsonta dohot di liat portibion.\n2.Mamuji dohot Pasangap Jahowa Debata.\nIngkon pujion ni angka bangso do Ho sogot, ale Debata, sude angka bangso tutu mamuji Ho.(ay.4). Nunga dibagabagahon Jahowa tu bangso Israel las ni roha ia dung sahat nasida tu tano silehonon ni Jahowa, ima tano Kanaan. ”Jala ingkon marlas ni roha ho mida sude denggan basa naung nilehon ni Jahowa Debatam tu ho dohot tu isi ni bagasmu ; songon i ho ro di halak Lepi dohot halak dagang na di tongatongami”( 5 Musa 26:11). Las ni roha ni bangso Israel, ima silehonlehon ni Debata na mansai balga, na paluahon nasida sian parhatobanan di Mesir marhite tangan na gogo, dohot lan angka tandatanda halongangan na pinatupa ni Debata. Ala ni i tama bangso Israel mandok mauliate mamuji Debata marhite angka pambahenan,bpasahathon pelean, patumona ni nasa na niula ni tanganna, dohot pasahat pelean persepuluhan songon parbue ni haporseaonna, alana saluhut na adong di nasida sian Jahowa do i, jala Jahowa do nampuna i sude. Ima hadaulaton ni na marroha, tumangkas di bahasa Indonesia hata hadaulaton dipangke, dohot kata “ibadah’.Tangkas do on tajaha di Jak.1:27.” On do hadaulaton (ibadah) na so marlindang, diroha ni Debata Ama: Mandulo angka na so marama, so marina dohot angka na mabalu dihaporsuhon nasida, huhut mangaramoti diriniba maralohon portibion,unang marlindang. Jala laos tumangkas muse dipaingot Apostel Paulus Huria i taringot tu na mangaramoti diri di Rom 12 : 1.”Pasahat hamu ma dagingmuna bahen pelean na mangolu, na badia, na hinalomohon ni Debata; ima hadaulaton ni na marroha, itulah ibadahmu”!.\nMarhitehite bangso Israel, patar ma hagogoon, hasangapon ni Debata tu sandok portibion, gabe dohot do sude jadijadian ni Debata mamuji pasangap Debata. Naeng ma dohot Hurianta marolopolop marlasniroha ganup tingki marningot denggan basa ni Debata naung sahat tu Hurianta naung boho nuaeng 89 taon. Unang be lalap Hurianta di angka ragam ni hamaolon gabe lupa ulaon na balga, ima Marbarita Nauli, marhite ulaon, Marturia, Koinonia, dohot Diakonia. Angka Huria na tingkos mangaradoti ulaon pelayanan di Huria i, terhindar do i sian angka ragam ni hamaolon, isara persoalan-persoalan Huria, parungutunguton dohot na asing i, ala Tondi ni Debata do na mian di Huria i, gabe boi ma nasida marlas niroha mamuji dohot pasangap Debata, jala tau tiruan ma Huria i tu na humaliang. Alai angka Huria na so satia tu tugas panggilanna, tugas pelayananna, na holan mamingkiri dirina, na holan marungut-ungut, angka i ma na mura madabu tu bagasan parmaraan bolon, jala na so tau marlas ni roha dohot mamuji Debata.\nMarhabiaran tu Jahowa Debata!.\nDipasu-pasu Debata ma hita, jadi habiaran ni sude ujung ni tano on ma Ibana.\nHalak na tarpasupasu, naung tangkas mananda asi ni roha ni Debata di ngoluna, ima na marhatopothon, habalgaon dohot hagogoon ni Debata, dohot na marhabiaran tu Debata. Mabiar ala ni hasangapon, hasongkalon ni Debata na so adong tudosanna, molo dipatudos tu hadirion ni jolma gea, na gale, na so marlapatan molo so dipargogoi Debata ngoluna. Porlu panandaion di diri ni jolma i asa unang madabu tu ginjang ni roha dohot na merasa na gogo, na sanggup, hape na gale do ibana. Pengakuan ni Apostel Paulus: Ditingki gale do ahu margogo!. Ala na sadar do ibana jolma na gale, umbahen dipangido gogo sian Tuhanta marhite tangiang pangidoan. Tangiang i do sada dalan laho manghatai tu Debata pabotohon aha na diroha dohot aha na tapargumulhon, dohot angka na asing i, asa diurupi hita, marhite hagogon ni Tondi Parbadia. Nuaeng on, sada mara na taadopi, ima na so adong be biar ni jolma mangulahon dosa, berarti ndang mabiar be tu Debata; nunga umbiar jolma nuaeng on tu na gogo ni portibion, isara ni Jaksa, Hakim, Polisi, KPK, ala molo sala pintor diuhum?, hape molo sala mardosa tu Debata, ah..parasi roha do Debata, gabe lam gait haporseaon i di na deba. Apostel Paulus paingothon hita sude: ”Ingkon oloan do iba di Debata asa di jolma”.(Ul.Ap.5:29).\nMolo oloan, molo umbiar hita tu Debata asa tu jolma, tarpasupasu ma Huriana HKI, dohot sude ruasna nang parhaladona, tau pujipujian di Debata, las ni roha ma dihita, jala dame ma di tano on.\nTama sude ruas ni HKI marlas ni roha huhut mamuji Debata marningot sude denggan basa naung pinasahatna tu HKI, naung marumur 89 taon sadari on (1 Mei 1927 – 1 Mei 2016). Naeng gabe siula hatai sude Huria HKI, ima nampuna ni Tuhan i, unang holan panangi-nangi. Sude do hita tarjou gabe angka parhobas ni Tuhanta, gabe angka pelayan marhite ragam ni silehonlehon na sahat tu hitabe. Tapangke mai asa lam rarat harajaon ni Debata marhite Huriana HKI asa marmulia goar ni Tuhanta, asa gabe Huria na mangolu, na marpanindangion, ditonga-tonga ni bangsonta nang di liat portibion.Gereja HKI sebagai Gereja Pejuang Iman, ingkon gabe pelopor, ingkon gabe Ulu, uluan na boi dipataridahon marhite haporseaon na togu, dikeluarga, di Huria dohot di masyarakat sekitar nang dohot di bangsonta Indonesia. Huria HKI ingkon peduli tu angka na pogos, na metmet, angka na tartindas dohot angka na ginosagosa ni na gogo ni portibion, lumobi ma angka buruh na jotjot tertindas, naso adong masa depan na pasti, gaji na mansai otik, hape tuntutan jaman na mansai timbo ala ni ekonomi na so pasti, dohot hinorhon ni korupsi namambahen marpogos bangsonta.\nHuria, HKI ingkon gabe huria sipartangiang dohot na gir-gir mamuji Debata marhite angka ende pujipujian, ende partondion di tongatonga ni parpunguan, parmingguon, jala ingkon oloan, ingkon umbiar tu Debata asa tu jolma. Selamat Ulang Tahun HKI ke 89, dohot Selamat Hari Peringatan Buruh Sedunia. Dipasu-pasu Tuhanta ma Huria-Na HKI.\nPrevious Article EPESUS 1:15-23\nNext Article JOHANNES 14:23-29


Charles Simbolon Archives - Lirik Lagu Batak Charles Simbolon Archives - Lirik Lagu Batak\nCategory: Charles Simbolon\nLirik Lagu Batak - October 10, 2020 - No comments - Charles Simbolon\nlirik lagu aek sibundong. o, aek sibundong, aek sibundong da nauli. parharsap mi mancai uli, tudos hapas palembang i. madabu tu sampuran i. o,aek-sibundong, aek-sibundong da nauli. na lao tudia na ma ho, tolong pasahat tonakkon. tu siboru pargaulan hi. ilu maraburan da sian simalolonghi. alai beha roham di au, da hasian. hmm, da na […]\nLirik Lagu Batak - October 5, 2020 - No comments - Charles Simbolon\nlirik lagu boru panggoaran. ho do boru ku, tappuk di ate ate ki. ho do boru ku, tappuk ni pusu pusu ki. burju-burju maho, na mar singkola i. asa dapot ho, na si nita ni roha mi. molo matua sogot au. ho do manarihon au. molo matinggang au inang. ho do na ma nogu nogu […]\nlirik lagu poda ni dainang. marsinggang ho inang, di lage podomanmi. manangiangkon, manangiangkon, manangiangkon. hami gellengmu on. sai di memehon ho, akka na denggani. nagabe sulu, gabe sulu, gabe sulu. di ngolu nami. sabar do ho ale inang. manganju anju hami gellengmon. sian namenet sian namenet, sian namenet. sahat ro di magodang. ai gabe sulu […]\nlirik lagu hasian. hasian, pajonok jo tuson. asa boi hutiop ho gomos. tangihon ma dison, di pususukkon. sada soara na mandok nahuhaholongi ho. hasian, paeleng jo tu au. asa boi hutatap bohimi. lambok jala nanget, hugalmit hurummi. laos husiphononku ma nahuhaholongi ho. dok ma tu au, na olo ho di au. dok ma tu au, holong […]


MANGOLI | Iwanvictorleonardo's Blog\nPosted: 20 September 2010 in BATAK\nTags: AMPANG NA OPAT, BORU, JAMBAR, MANGOLI, MARHATA SINAMOT, PARANAK, TUTUR, ULOS HERBANG\nPARJOJOR NI ANGKA ULAON ADAT DI NA MANGOLI ANAK\nNajolo bona ni pasogit tar songon na di toru on ma parjojor dohot pardalan ni angka ulaon i :\n•\tMarsijaloan tanda anak dohot boru, jala ginoar ma nasida “maroroan”\n•\tParanak dohot parboru mangangkat domudomuna be. Mangkatai ma angka domudomu on taringot tu sinamot dohot angka na mardomu tu ulaon i\n•\tBorhat ma paranak dohot rombonganna di ari naung tinontuhon tu huta ni parboru marhata sinamot dohot sude siulaonna mardomu tu parbagaso n ni anak dohot boru. Disi ma dijalo parboru sian paranak “bohi ni sinamot” na ginoar huhut “tanda burju” . Dungi dilehon paranak dohot parboru ma hepeng “ingotingot” tu angka na dohot tu parhataan i.\n•\tDung salpu manang piga ari “maningkir lobu ma” parboru tu huta ni paranak, mamareso manang na beha do parngoluon siapari ni paranak i. Molo songon na so tumbuk do tu roha ni parboru i keadaan paranak i boi do laos ditingki i batalhononna sangkap na pamuli boru i jala laos paulahonna tu paranak “tanda burju” naung jinalo na. Molo cocok do di roha ni parboru keadaan ni paranak i laos di tingki i ma dijalo parboru sude sinamot songon naung tinolopan ni paranak. Di tingki i do huhut dipasahat paranak jambar ni suhi ni ampang na opat.\n•\tDi ari na binuhul lao ma paranak dohot rombonganna tu huta ni parboru mamboan “pudun saut” i ma namanontuhon mata ni ulaon i, laos udur ma nasida dohot parboru tu gareja “martumpol”\n•\tManjou dohot manggokkon angka tutur\n•\tDi mata ni ulaon i manogotna laho ma paranak manaruhon “sibuhabuhai” tu huta ni parboru. Sian i udur ma paranak dohot parboru tu gareja. Disi ma manjalo pasupasu anak dohot boru i.Dung mulak i “marantaran na bidang” ma. Di tingki i ma dipasahat pihak parboru pasupasuna tu pihak paranak. Dung i dijalo pihak parboru ma sude sijaloonna hian. Salpu i, di ujungna manjalo ulos herbang ma dohot ulosulos pihak paranak.\nJaksa Agung, Vocum Of Power?


Majalah Bina Warga HKI Online / e-magazine: Evangelium 03 Februari 2008 : Pangasahon Ma Jahowa Na Burju Mangurupi (2 Musa 17:8-16)\nEvangelium 03 Februari 2008 : Pangasahon Ma Jahowa Na Burju Mangurupi (2 Musa 17:8-16)\nJamita tu Minggu Estomihi - 03 Pebruari 2008\nOleh : Pdt. M. Lumban Gaol, S.Th (Parhobas di Kantor Pusat)\n“Hidup Adalah Perjuangan” sada pandohan sian angka nabisuk marrohahon pardalanan ni ngolu tagan diportibion. Tutu saleleng diportibion sai jumpang dope angka hamaolon siadopan ni hita jolma, ndang mardia imbar tu naso manghaposi Debata nang tu ngolu ni angka naporsea i, lumobi ma tahe jotjot masa tu ngolu ni angka na porsea di Tuhan Jesus Kristus songon naung pinalumbahonNa i “Haporsuhon do jambarmuna di portibi on” (Yohanes 16:33, pat. Heber 10:32). Lam tamba do hatahuton diangka dongan namanghaporseai horoskop ni halak China (godang nang halak Kristen na terpengaruh di ramalan on), namandok ia taon 2008 di goari tahun tikus namangalumbahon tung lam posi do hamaolon nanaeng masa di taon on. Alai boha panjaloonta disaluhut hamaolon namasa siadopanta ?\nHamaolon nang haporsuhon na binolus i, ndada holan masa ditingki sinuaeng on be, nunga masa sian najolo nang tu bangso ni Debata. Turpuk jamita on patuduhon tu hita na hea masa hamaolon bolon tu bangso Israel di pardalanan nasida mandapothon tano bagabaga i, pola ingkon marporang nasida maradophon sada bangso na gogo. Naeng putihanta mutiha naarga sipangkeonta laho mangadopi saluhut angka hamaolon naung masa jala nanaeng masa dope.\nDijolo ni turpuk on dibaritahon do ganggu ni roha ni bangso i dipandonganion ni Debata di nasida di nabungkas nasida sian tano parhatobanan i. Ai tung lomos roha nasida di sipanganon dohot siinumon naso ni ida mata nasida talpak di jolona di pardalanan i, jala aladi ingot nasida uju di Mesir atik pe gabe hatoban alai ndang pola holsoan nasida di sipangon dohot siinumon.\nHalak Amalek nunga adong hian dimasa ni Abraham (1 Musa 14:7), jala nabinoto nasida naro bangso Isarel jonokhon huta nasida; bangkit do nasida laho mamorangi asa unang bolas bangso i mamolus sian luat i, jala sotung maon dilaum luat nasida. Asa tung merasa terganggu do bangso Amalek di haroro ni bangso Israel, jala pintor tubu pingkiran nasida (praduga) nanaeng mambahen najahat bangso i tu nasida, hape holan nanaeng mamolus sambing do bangso Israel i. Diadopi godang dongan angka na ditongatonga ni parugamo na asing do tongtong masa si songon i dipartingkianta on; ndang dipaloas patupa parmingguon, pajongjonghon gareja dohot angka ulaon na marpardomuan tu ulaon hakristenon. Di dok Ap. Paulus di II Korintus 1:5a “Ai muba do godang ni haporsuhon ala ni Kristus songgop tu hami”. Asa ndang sada naimbaru be molo jumpang hamaolon tu halak Kristen nanaeng pajongjonghon hamuliaon ni Debata di liat tano on.\nMangadopi sangkap hamusuon nanaeng dibahen halak Amalek mamorangi nasida disikapi si Musa na gabe uluan di bangso i dohot marsagi ulaon; marsuru si Josua manguluhon parporangan mangadopi halak Amalek (secara fisik), Musa, Aron dohot si Hur nangkok tu punsu ni dolokdolok martangiang mangido pangurupion ni Debata. Strategy na pinangke ni si Musa songon sahalak pemimpin di son, dos ma dohot istilah ora et labora (martangiang huhut mangula).\nDi na sinuru si Josua tu parporangan i didok do “pillit ma di hita baoa” (Ind. Pilihlah orang-orang bagi kita). Asa ndang sude nasa baoa diboan tu parporangan mangadopi halak Amalek. Hata “pillit” mandok, ndang rambase bahenon angka nanaeng pahundulon hombar tu angka ulaon, asa denggan ulaon i. Tontu tu ulaon parporangon pilliton do angka na togos, barani manang na ahli strategi, ndang pola ala ni hatoropon asa tung dapot hamonangan. Nang si Musa pe holan 2 halak do donganna nagkok tu dolokdolok i laho martangiang, jala nasida pe angka naung masiantusan ( di na lenduk tangan ni si Musa, singkap do na dua i laho manungkoli asa tongtong tigor tangan i jala dapot nasida ma hamonangan). Tangkas do di ondolhon di turpuk on, ia hamonangan ni Israel mangalo Amalek ndang di tontuhon hagogoon ni nasida, alai di tontuhon Debata (ay. 11). Saleleng tigor (herbang) tangan ni si Musa dompak ginjang monang do nasida, alai molo lenduk; monang ma halak Amalek. Saleleng masa parporangan i, ndang mansadi si Musa martangiang dompak Debata.\nNang pe jolma naung pinillit ni Debata si Musa, tongtong do adong keterbatasan ni si Musa ala jolma dope ibana. Alai sada naringkot si rohahononhon i ma, olo do hape sada uluan (nang na pinillit ni Debata) marhagaleon. Alai jumpang masa sisongon i mamintor do singkap si Aron dohot Hur laho manungkol, ndang dipasombu, manang digantihon (di soluk). Tung pangalaho na jotjot andul masa di tingki on di naung torop halak jalukjaluk naeng manggantihon sada pemimpin na marhagaleon. Na masa diturpuk on, di tungkoli do tangan ni si Musa sahat tu na marujung parporangan. Sahali nai, dipapatar Debata do huaso dohot hagogoonNa tu halak Israel na tuk mangaramoti pardalanan ni ngolu nasida mamolus angka hamaolon di pardalanan nasida i sahat tu tano parpadanan i. Monang do nasida marporang maradophon Amalek, ala Jahowa do na mandongani jala mangalehon gogo tu nasida. Ala ni i ma, ndang dipatupa si Musa sada parningotan di hamonangan ni bangso i asa adong si ingoton ni angka sundut nanaeng ro naung monang bangso i marporang, baliksa, gabe sada langgatan di Jahowa do dipajongjong laho marningot pandonganion ni Debata i di nasida. Ai holan ala pandonganion ni Jahowa do boi monang nasida. Di goari langgatan i “Jahowa Nissi” marlapatan Jahowa do partonggol hu (Ind. Tuhanlah panji-panjiku).\nDigoari do minggu sadari on minggu Estomihi marlapatan Jahowa do Partanobatoan di ahu (jaha Psalm 31:3). Sada tangiang dohot panindangion mandok Jahowa do parlinggoman jala na gabe partanobatoan di angka naporsea. Asa di namangadopi godang hamaolon hita hinorhon ni angka namasa bencana alam, borat ni parngoluan siapari diarahon hita asa tongtong manghaposi jala mangolu dibagasan hata ni Debata. Jala ringkot rohahononta pandok ni Ap. Paulus “Ai ndada marungkil hita mangalo mudar dohot sibuk, angka harajaon do, angka parhuaso, angka sigomgomi hasiangan haholomon on, angka tondi hajahaton na di ginjang i” (Efesus 6:12). Molo gabe terpengaruh do hita di angka pangajarion na asing isara horoskop ni halak China (na mandok tahun tikus) dohot lan naasing, maon madabu ma hita tu bagasan pandelean gabe holang sian Tuhan i, na tuk mangalehon hamonangan di hita disaluhut angka hamaolon siboluson di hasiangan on. Naeng nian hita masitungkoltungkolan uju jumpang hagaleon di na deba, asa unang lam mandabu nasida, alai lam boi dirgak jongjong jala marpanghirimon tu Debata naung gabe amanta dibagasan Jesus Kristus (jaha Ul. Ap. 14:22), asa unang diunggilhon angka haporsuhon i na deba sian hamu; ai diboto hamu do, tusi do hita dipadiri.( I Tess. 3:3).\nDibahen i, angka na marhaporsuhon mangihuthon roha ni Debata, dipasahat ma tondina tu Panompa haposan i, marhitehite na mangulahon na denggan.(I Petrus 4:19) Gabe dongan manaon haporsuhon ma ho, songon parangan na denggan di Kristus Jesus! (II Timotius 2:3). Alai anggo Debata, nampuna saluhut asi ni roha, naung manjou hamu tu hasangaponna na manongtong i di bagasan Kristus, pauliulionna, pahotonna jala patoguonna do hamu, dung jolo ditaon hamu satongkin haporsuhon i. (I Petrus 5:10), alai pos ma rohamuna: Nunga talu hubahen portibi on. (Yohanes 16:33). Amen.


13.54 Gereja Katolik Maria P.O.K.-Sidikalang No comments\n2Kor 1:1-7; Mat 5:1-12\n“Martua ma parroha na ias, ai idaonasida do Debata!”\nNuaeng on, di ari Minggu borngin, di tipi adong do acara Golden Ways. On nuaeng acara faforit. Molo nunga tingki acara i, tung mansai torop jolma hundul di jolo ni tipi laho mambegei aha nanidok ni si Mario Teguh. Songon i muse na dohot di acara langsung i stasiun tipi i. Pasti sude na manonton acara i suang songon i sude jolma manghirim di ngolu na marlas ni roha. Marhite na manonton acara i jala manangihon hata ni si Mario Teguh, harap roha na mandapot parsiajaran boha do laho patupahon asa marlas ni roha ibana.\nAlai asing muse molo taida di Gareja manang di tingki Ibadat. Di tingki panjahaon, tarlumobi di tingki jamita, ndang piga ruas i na manangihon, gariada olo do laho tu luar gareja, marisap, ndung pe tingki komuni masuk muse. Hape sasintongna, molo tutu taparrohahon, aha nadidok di acara i, ndang sadia dope i molo dibandinghon dohot aha naung tarsurat di Bible tarlumobi naung diajarhon Jesus tu hita. Molo manghirim hita asa marlas niroha hita di ngolu nuaeng on, tarlumobi di ngolu na manontong, tajaha, tahaporseai jala taparngoluhon ma angka hata ni Debata, angka parsiajaran naung dilehon ni Jesus tu hita. Rupani i, sadari on diajari Jesus do hita boha do asa marlas niroha hita di ngolunta on. Di bagasan hataNa sadari on didok piga-piga na boi mambahen hita marlas ni roha, rupani i: tongtong marunduk ni roha di jolo ni Debata dohot dongan, ndang na gabe dirajai arta portibi on, marlambok ni roha, parholong roha, marroha na ias, siboan dame jala barane manghatindanghon haporseaonna tu Jesus Kristus. Ido do dalan habagiaon. Memang tung na mansai borat do mangulahon on, alana porlu pengorbanan. Alai alana ndang olo hita marhansit-hansit, gabe ndang taulahon aha naung didok ni Jesus on. Hape molo barane hita mangulahon aha naung didok ni Jesus, da tung so marlasniroha hita. Soba hita ma mangulahon hata ni Jesus on, pasti do jumpangta lasniroha na so tartuhor marhitet agiaha pe. Ndang mungkin margabus Jesus i mandok hata on. Barane do hita mengulahon hata ni Jesus on?


Kisah Hidup: Mantan Biarawati Gabe Mananda Hasintongan | Si Felisa dohot si Araceli Fernández\nJAHA DIBAGASAN HATA Afrikans Aukan Baoule Batak (Karo) Batak (Toba) Biak Bislama Cakchikuel Chitonga Chokwe Chol Cibemba Cinyanja Dangme Drehu Efik Ewe Fon Ga Garifuna Greenland Hausa Hmong (White) Iban Igbo Inggris Isoko Italia Jawa Kabiye Karen (S'gaw) Kazak Khmer Kikaonde Kikongo Kiluba Kisi Kisonge Kongo Kreol Haiti Kreol Mauritius Kreol Seychelles Krio Kwangali Kwanyama Lamba Lao Lingala Lunda Luvale Malta Mam Mambwe-Lungu Mazatec (Huautla) Mbunda Mixe Mizo Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndebele Ndonga Ngabere Ngangela Nias Nyaneka Nzema Otetela Pijin Nigeria Portugis Prancis Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Silozi Spanyol Swahili (Kongo) Swati Tahiti Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallis Wayuunaiki Welsh Xhosa Yoruba Zulu\nMantan Biarawati Gabe Mananda Hasintongan\nDIPABOA SI FELISA DOHOT SI ARACELI FERNÁNDEZ\nPIGAPIGA taon naung salpu, mansai muruk do anggingku si Araceli tu ahu. Ibana mandok, ”Unang mangkatai be ho tu ahu. Ndang lomo rohangku manangihon agamami. Ndang lomo rohangku. Sogo hian rohangku tu ho!” Hansit hian rohangku alani hatana i. Nang pe naung marumur 91 taon ahu, tangkas dope huingot hatana i. Alai, songon na didok di Parjamita 7:8, Bibel siganup ari mandok, ”Dumenggan do ujung ni sada pangalaho sian parmulaanna.”—Si Felisa.\nSi Felisa: Dipagodanggodang di Spanyol do ahu jala pogos do keluarganami. Agama Katolik do keluargangku jala ringgas tu gareja. Adong do 13 halak sian keluargangku na gabe pastor manang karejo di gareja. Tulangku sahalak pastor jala guru di sada singkola Katolik. Dung mate ibana, dilehon Paus Johannes Paulus II ma gelar kehormatan tu ibana. Bapakku sahalak tungkang bosi jala omakku karejo di ladang. Hami na marhahamaranggi adong ualu halak jala ahu ma siangkangan.\nTingki marumur 12 taon, masa ma porang sipil di Spanyol. Dung porang i, dipenjara ma bapakku ala maralo pandapotna tu pamarenta taringot politik. On mambahen omakku susa mangalului sipanganonnami. Alani i, dibahen ma tolu anggingku, si Araceli, si Lauri dohot si Ramoni, tading dohot biarawati di biara na adong di kota Bilbao, asa boi nasida mandapot sipanganon.\nSi Araceli: Tingki i, sihol hian do rohanami tu keluarga, alana ahu marumur 14 taon, si Lauri 12 taon jala si Ramoni 10 taon dope. Jala, karejonami paiashon biara. Dua taon dung i, dibahen ma hami karejo di biara na umbalga di Zaragoza, na mangurus angka na matua. Loja hian do hami disi ala disuru karejo paiashon dapur.\nSi Felisa: Tingki angka anggingku tading di biara, di Zaragoza, omak dohot tulangku na gabe pastor, manuru ahu asa dohot tu biara i. Lomo rohanasida asa dao ahu sian sahalak baoa na marlomo ni roha tu ahu. Las do rohangku karejo di biara, ala huhaholongi do Debata. Tu gareja do ahu ganup ari jala marsangkap do ahu gabe missionaris ni Katolik, songon anak ni tulangku di Afrika.\nSpanyol (kiri) Bibel terjemahan Nácar-Colunga (kanan)\nDi biara, godang do na so boi huulahon jala ndang diurupi biarawati na di biara i ahu asa boi gabe missionaris di luar negeri. Sataon dungkon i, mulak ma ahu jala tading rap dohot tulangku. Karejo do ahu di jabuna jala rap do hami martangiang Rosario ganup borngin. Lomo do rohangku mangatur bunga di gareja, paiashon abit ni patung ni si Maria dohot angka ”santo”.\nSi Araceli: Tingki ahu di Zaragoza, parsidohot do ahu mandok sumpah na parjolo (kaul sementara) asa gabe sahalak biarawati. Dung i, pulik ma ingananku dibahen sian angka anggingku. Dibahen ma ahu tu biara di Madrid, si Lauri tu Valencia jala si Ramoni tading di Zaragoza. Di Madrid, parsidohot do ahu mandok sumpah na paduahon (kaul kekal) asa gabe sahalak biarawati. Godang do halak na tading di biara i, songon angka parsingkola dohot halak na matua. Alani i, godang do karejo disi. Molo ahu karejo di rumah sakit biara.\nLas do rohangku gabe sahalak biarawati. Ala ninna rohangku, gumodang nama tingkingku laho manjaha dohot marsiajar Bibel. Alai, marsak do ahu, ala ndang adong nanggo sahalak pe na mamangke Bibel manang mangkatai taringot Debata dohot Jesus disi. Nang pe huparsiajari pigapiga bahasa Latin, parngoluon ni angka ”santo” dohot ulaon ni si Maria, alai gumodang do tingkingku mangulahon na asing.\nHolsoan jala marsak ma rohangku. Huhilala, tumagon ma ahu mangalului hepeng asa boi mangurupi keluargangku sian karejo di biara, na mambahen halak na asing mamora. Alani i, hupaboa ma tu suster kepala taringot on, jala hupangido asa diloas ahu manadingkon biara. Dihurung ma ahu di sel ni biara asa unang hutadingkon biara i.\nAngka biarawati na asing paloashon ahu kaluar sian sel i. Alai, dihurung ma ahu muse tingki diboto nasida na so olo tading ahu di biara. Dung tolu hali dibahen nasida songon i, diloas ma ahu manadingkon biara, alai ingkon manurathon hata on, ”Ahu manadingkon biara, ala ahu naeng manomba Sibolis, ndang Debata.” Songgot ma rohangku. Nang pe naeng kaluar ahu sian biara, alai ndang lomo rohangku manurathon hata i. Ujungna, hupaboa ma aha na masa tu sahalak pastor. Dapot ni ibana ma ijin sian uskup jala dibahen ma ahu tu biara di Zaragoza muse. Dung pigapiga bulan, diloas ma ahu manadingkon biara i. Ndang leleng dungkon i, si Lauri dohot si Ramoni, dohot do manadingkon biara i.\nBUKU NA MAMBAHEN HAMI NDANG SAROHA\nSi Felisa: Pigapiga taon dungkon i, marhamulian ma ahu jala tading di kota Cantabria, di Spanyol. Ringgas do ahu tu gareja. Di sada tingki di ari Minggu, muruk situtu ma pastor. Didok ibana, ”Ida hamu buku on!” Dipatudu ibana ma buku Kebenaran yang Membimbing kepada Kehidupan yang Kekal. Ibana mandok, ”Molo adong na mangalehon buku on tu hamu, lehon tu ahu manang bolongkon!”\nNdang adong buku on di ahu, alai lomo rohangku asa adong di ahu. Pigapiga ari dungkon i, dua halak borua ro tu jabungku. Nasida, i ma Sitindangi Ni Jahowa. Dilehon nasida ma buku i tu ahu jala hujaha bornginna i. Tingki ro nasida manjumpangi ahu muse, disungkun ma olo do ahu marsiajar Bibel jala hualusi ma na olo do ahu.\nSai naeng huulahon do lomo ni roha ni Debata. Dung huparsiajari hasintongan taringot Jahowa, lam huhaholongi ma Ibana. Naeng hupaboa do tu sude halak taringot Debata. Taon 1973, tardidi ma ahu. Ganup adong tingki, sai marsitutu do ahu pasahathon hasintongan tu keluargangku. Alai, ndang lomo roha ni nasida, tarlumobi si Araceli mandok, sala do haporseaonki.\nSi Araceli: Marsak jala jut situtu do rohangku tu agamaku, ala lomolomona do dibahen tu ahu di biara. Nang pe songon i, sai ringgas do ahu tu gareja ganup minggu jala martangiang Rosario ganup ari. Lomo do rohangku naeng mangantusi isi ni Bibel jala sai hupangido pangurupion sian Debata. Dung i, dipaboa si Felisa ma aha na diparsiajari ibana. Las hian do huida rohana taringot haporseaonna i. Alai, huhilala na rintik do ibana. Ndang sapandapot ahu tu aha na didok ibana.\nDung i, mulak ma ahu tu Madrid. Karejo jala marhamulian ma ahu disi. Dung pigapiga taon, huida ma molo halak na ringgas laho tu gareja i sasintongna ndang mangulahon ajaran ni Jesus. Gabe ndang laho be ahu tu gareja. Ndang porsea be ahu tu ajaran ni angka santo manang api na roko. Jala, huhilala ndang boi sahalak pastor manesa dosa. Hubolongkon ma sude patung manang gombar taringot agamaku. Alai, ndang huboto molo na huulahon on sintong manang ndang. Marsak do ahu jala sai tongtong do hudok di tangiangku, ”Lomo do rohangku mananda Ho. Urupi ma ahu!” Huingot do nunga pigapiga hali Sitindangi Ni Jahowa manuktuk jabungku, alai ndang hea hubungka. Ndang porsea be ahu tu angka agama.\nAnggingku si Lauri tading di Prancis, jala si Ramoni tading di Spanyol. Hirahira taon 1980, marsiajar Bibel ma nasida dohot Sitindangi Ni Jahowa. Huhilala, nasida dos do songon si Felisa, ndang mangantusi molo na diparsiajarina i ajaran na sesat. Dung i, jumpang ma ahu dohot si Angelines, hombar ni jabungku. Ibana ma na gabe alealengku. Ibana sahalak Sitindangi Ni Jahowa. Jotjot do ditogihon si Angelines dohot tungganedolina ahu asa marsiajar Bibel dohot nasida. Diboto nasida do, nang pe hudok ndang lomo rohangku tu agama, alai sasintongna lomo do rohangku mamboto isi ni Bibel. Ujungna, hudok ma tu nasida, ”Olo do ahu marsiajar Bibel dohot hamu, alai ingkon Bibelhu sandiri do na hupangke.” Adong do Bibelhu terjemahan Nácar-Colunga.\nBIBEL DO NA PASADAHON HAMI\nSi Felisa: Tingki tardidi ahu taon 1973, nunga adong hirahira 70 Sitindangi di kota Santander, ibukota ni Cantabria. Marbarita hami tu luat na dao laho manjumpangi jolma di marratus huta na adong di provinsi i. Laho do hami sian huta tu huta mamangke bus dohot mobil.\nDung pigapiga taon, nunga marsiajar Bibel ahu dohot godang halak. Jala, 11 halak sian nasida nunga tardidi. Godang sian na marsiajar Bibel i halak Katolik. Porlu do ahu sabar tu nasida. Songon ahu najolo, porlu do tingki asa diboto nasida na so sintong haporseaonna i. Holan Bibel dohot tondi parbadia do na boi mangurupi pingkiran ni sasahalak muba jala mangantusi hasintongan. (Heb. 4:12) Sahalak polisi do tungganedolingku si Bienvenido, alai ibana nunga tardidi taon 1979. Jala omakku pe, nunga leleng marsiajar Bibel andorang so marujung ngolu ibana.\nSi Araceli: Mulana, tingki ahu marsiajar Bibel dohot Sitindangi Ni Jahowa, ndang pintor porsea ahu tu nasida. Alai lam leleng, muba do pingkiranku tu nasida. Sitindangi Ni Jahowa ndang holan mangajarhon isi ni Bibel, alai diulahon nasida do. Las ma rohangku ala lam togu haporseaonku tu Jahowa dohot tu HataNa. Pigapiga hombar jabungku mangida hamubaonku jala nasida mandok, ”Araceli, sai marsihohot ma ho tu naung diulahonmu nuaeng!”\nHudok do tingki martangiang ahu, ”Mauliate ma Jahowa, ndang marnaloja Ho tu ahu jala dilehon Ho do godang tingki asa boi hutanda hasintongan taringot Ho sian Bibel.” Hudok do tu si Felisa asa disalpuhon ibana sian rohana hatangki. Sian i, las do rohanami mangkatai taringot Bibel. Taon 1989, tingki ahu marumur 61 taon, tardidi ma ahu.\nSi Felisa: Saonari, ahu marumur 91 taon. Tungganedolingku nunga mate jala ndang godang be na boi huulahon. Alai, hujaha do Bibel ganup ari. Jala molo tolap, laho do ahu tu parpunguan dohot marbarita na uli.\nSi Araceli: Ra, ala sahalak biarawati hian ahu, lomo do rohangku mangkatai taringot Jahowa tu sude pastor dohot biarawati na hujumpangi. Godang do buku dohot majalah na dijalo nasida jala adong do huingot pangkataion na denggan rap dohot nasida. Songon sahalak pastor, dung pigapiga hali hami mangkatai, tarjalo rohana ma na huhatai hami i. Ibana mandok, ”Nunga matua ahu, aha ma dohonon ni ruas dohot keluargangku annon?” Dung i, hualusi ma, ”Antong, aha ma dohonon ni Debata?” Diboto ibana do, sintong do na hudok i jala huida marsak do ibana. Alai huida, ndang adong habaranionna laho mambahen hamubaon.\nNdang tarlupahon ahu hata ni tungganedolingku tingki didok ibana na lomo rohana ro tu parpunguan rap dohot ahu. Tingki parjolo sahali ro tu parpunguan, nunga marumur lobi 80 taon ibana. Dungkon i, ringgas ma ibana ro tu parpunguan. Marsiajar Bibel ma ibana jala marbarita na uli. Godang do pengalaman na boi huingot tingki rap marbarita na uli dohot ibana. Alai, andorang so tardidi, nunga marujung ngolu ibana.\nSi Felisa: Tingki mulai marsiajar Bibel, tolu anggingku mangambati ahu. Alai ujungna, mananda hasintongan do nasida. On ma sada silehonlehon na dumenggan na hea masa di ngolungku. Dungkon i, marlas ni roha jala godang ma tingkinami laho mangkatai taringot Debata Jahowa dohot HataNa! Ujungna, hami sude manomba Jahowa. *\n^ par. 29 Si Araceli marumur 87 taon, si Felisa marumur 91 taon jala si Ramoni marumur 83 taon. Marsihohot dope nasida nuaeng manomba Jahowa. Si Lauri nunga marujung ngolu taon 1990 jala marsihohot do ibana manomba Jahowa.


Dilehon Jahowa Do Tu Ahu Lobi Sian Na Huhirim | Pengalaman\nJAHA DIBAGASAN HATA Adhola Afrikans Albania Amhara Arab Armenia Aymara Batak (Toba) Bikol Bolanda Bulgar Cakchiquel (Central) Cebuano Cheska Chichewa Chitonga Chitumbuka Chiyao Chol Cibemba Cina Mandarin (Disederhanakan) Cina Mandarin (Tradisional) Dansk Efik Esti Ewe Fiji Ga Garifuna Georgia Guarani Gun Heber Hiligaynon Hiri Motu Igbo Iloko Indonesia Inggris Islan Italia Japang Jerman Katalan Kazak Kikamba Kikaonde Kikongo Kikuyu Kimbundu Kinyarwanda Kirghiz Kiribati Kongo Korea Kreol Haiti Kroat Lamba Lhukonzo Lingala Lituavi Luganda Luo Luvale Magyar Makedonia Malagasi Mam Mambwe-Lungu Maya Mazatec (Huautla) Mixe Myanmar Nahuatl (Huasteca) Nahuatl (Puebla Utara) Nahuatl (Tengah) Ndebele (Zimbabwe) Ngabere Norsk Nyaneka Nzema Ossetia Otetela Pangasinan Papiamento (Aruba) Papiamento (Curaçao) Polski Prancis Quechua (Bolivia) Rumania Rundi Runyankore Rusia Sango Sepedi Serb Serb (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swensk Tagalog Tahiti Tatar Thai Tigrinya Tlapanec Tojolabal Tok Pisin Totonac Tshiluba Tsonga Turki Tuvalu Twi Tzotzil Ukraina Umbundu Vietnam Xhosa Yoruba Yunani Zapotec (Isthmus) Zulu\nDilehon Jahowa Do Tu Ahu Lobi Sian Na Huhirim\nDisaritohon si Félix Alarcón\nTingki 17 taon umurhu holan na mamingkiri diringku sandiri do ahu songon roha ni godang angka na poso. Las do rohangku mardongan, marlange, dohot marbola. Alai, di sada tingki, muba ma sude parngoluonku. Marlanggar ma ahu dung i, pampang ma ahu ala mate pamatangku sian rungkung sahat tu pat. Nunga 30 taon holan na peak di podoman.\nAhu magodang di huta Alicante, di timur ni Spanyol. Ala sursar parngoluon ni natuatuangku, gabe jotjot ma ahu ndang di jabu. Karejo ma ahu di bengkel na jonok tu jabungku. Disi mardongan ma ahu dohot si José María sahalak parkarejo. Halak na burju do ibana, umjotjotan do ibana mamparrohahon ahu sian keluargangku. Mansai solhot do hami nang pe 20 taon umtua ibana sian ahu.\nMarsiajar Bibel do si José María dohot Sitindangi Ni Jahowa. Lomo hian do rohana manjaha Bibel, jala jotjot do na diparsiajarina i disaritohon tu ahu. Sai hutangihon do ibana nang pe ndang hea masuk tu rohangku. Ala sahalak na poso dope ahu, godang do na huulahon. Alai, muba ma sudena i.\nNA MAMBAHEN MUBA PARNGOLUONKU\nNdang pola lomo rohangku paboahon aha na hea masa tu ahu. Ai sada haotoon do huhilala i. Holan di sadari i, muba ma sude parngoluonku. Sian sahalak na poso na gogo, gabe pampang jala peak di rumah sakit. Maol do rohangku manjalo aha na masa on. Sai sungkunsungkun ma rohangku, ’Ai adong dope lapatanna ahu mangolu?’\nRo ma si José María mangida ahu, jala ditogihon ibana ma angka Sitindangi Ni Jahowa asa ro tu rumah sakit. Las ma rohangku di haroro ni nasida. Marsiajar Bibel ma ahu dung ruar sian Ruang Gawat Darurat. Gabe huboto ma boasa susa jolma, boasa mate, jala boasa dipaloas Debata hasusaon i masa. Marsiajar ma ahu taringot janji ni Debata tu ari na naeng ro, gohan ni jolma na tipak ma tano on jala ndang adong be na marsak ”ala ni parsahiton.” (Jesaya 33:24, Bibel Siganup ari) On ma mambahen ahu gabe marpangkirimon.\nDung mulak ahu sian rumah sakit, lam ringgas ma ahu marsiajar Bibel. Ro ma ahu tu parpunguan ni Sitindangi Ni Jahowa jala dohot ma ahu marbarita na uli mamangke kursi roda. Tanggal 5 November 1988, tardidi ma ahu gabe Sitindangi Ni Jahowa. Di tingki i, marumur ma ahu 20 taon. Diurupi Debata Jahowa do ahu asa marpingkiran na denggan tu ngolungku. Alai, songon dia do ahu patuduhon holongku tu Jahowa?\nHIRAS DO ROHANGKU MARBARITA NA ULI\nNdang hupaloas hahurangankon mangambati ahu manomba Jahowa. Alai, hupatudu do na marsihohot ahu tu Debata. (1 Timoteus 4:15) Mulana, ndang mura huulahon i, ala ndang lomo roha ni keluargangku gabe sahalak Sitindangi ahu. Alai, adong do angka dongan sahaporseaon na sai mandongani ahu. Nasida mangurupi ahu asa ro tu parpunguan jala manogihon ahu marbarita na uli.\nDung lam leleng, ringkot do huhilala sai adong na mamparrohahon ahu sian tingki tu tingki alani sahithon. Adong ma sada inganan tu angka na martihas di huta Valencia, hirahira 160 km di utara ni Alicante. Gabe di son ma ahu maringanan.\nNang pe peak ahu di podoman sai marhiras ni roha do ahu marbarita\nNang pe holan na peak ahu di podoman, alai tongtong do husomba Jahowa. Hupangke ma hepeng na dilehon tu na martihas laho manuhor komputer jala hubahen ma i jonok sian podomanku. Hutuhor ma muse handphone. Saonari, ganup manogot dipangolu perawat ma komputer dohot handphoneku. Osangosangku ma hubahen laho paerethon kursor ni komputer. Jala hupangke ma hauhau na gelleng na huhut huharat laho mangetik di komputer dohot tu handphone.\nMarhite hauhau na gelleng na huhut huharat laho mangetik di handphone\nSongon dia do angka alat on boi mangurupi ahu? Boi ma hubungka situs web jw.org dohot PERPUSTAKAAN ONLINE Menara Pengawal. Huhilala do pangurupion sian angka alat on. Jotjot do ahu leleng marsiajar huhut manulingkit sian angka buku, gabe lam hutanda ma Debata dohot angka parangeNa. Jala, tingki marmetmet ni roha ahu sai adong do na mangapul rohangku sian situs web jw.org.\nKomputer on, mangurupi ahu asa boi parsidohot di ulaon parpunguan. Boi ma hulehon alus, mambahen tangiang, marjamita, jala manjaha majalah Joujou Paboahon. Nang pe ndang boi be ahu ro tu parpunguan, alai huhilala godang do na boi huulahon tu huria.\nNang pe ndang boi ahu marbarita na uli sian jabu tu jabu, alai hupangke do handphone dohot komputer laho marbarita. Las do rohangku mamangke alat on laho mangkatai tu angka jolma. Jala boi do alat sisongon on mangurupi angka donganta na asing, na so boi marbarita sian jabu tu jabu.\nMangulahon parsiajaran Bibel\nAlai, ndang holan na mangasahon komputer dohot handphone ahu. Ganup ari adong do angka donganku na mangida ahu. Diboan nasida ma angka keluarga dohot angka halak na olo manjangkon barita na uli tu ingananku. Jotjot do dipangido nasida asa dohot ahu rap dohot nasida marsiajar Bibel. Adong do muse na manogihon ahu tu panombaon na sasaripe ni nasida. Na umlomo rohangku tingki sahalak dakdanak paboahon boasa holong rohana tu Jahowa.\nMangulahon panombaon na sasaripe dohot dongan\nLas do rohangku ala diparrohahon nasida ahu. Tongtong do ribur di kamarhu ala sai ro do donganku sian luat na dao manang na jonok. Holong ni nasida on, mambahen longang roha ni angka perawat. Ganup ari mandok mauliate ma ahu tu Jahowa, ala dipaloas ahu mangkilala paralealeon na sumurung on.\nMARSITUTU ASA BOI MARSIHOHOT\nMolo adong na manungkun baritangku hualusi ma: ”Hiras do ahu, jala marsitutu do ahu asa boi marsihohot!” Huboto do ndang holan ahu na ingkon marsitutu asa boi marsihohot. Alai, sude do halak Kristen ingkon marsiadu—”di bagasan haporseaon na sintong.” (1 Timoteus 6:12, Bibel Siganup ari) Aha do na mangurupi ahu mangadopi hasusaan on? Martangiang ma ahu tu Jahowa jala hudok ma mauliate ala marlaba ngolungku. Godang do na boi huulahon laho manomba Jahowa jala sai marpangkirimon ma ahu tu ari na naeng ro.\nJotjot do ahu tarpingkir boi marlojong di tano na imbaru. Sipata margait do ahu dohot si José María, rap marlojong ma hami—ala ibana pe—marsahit polio. Husungkun ma ibana: ”Ise do hita na monang?” Dialusi Ibana ma: ”Ndang porlu ise na monang. Na rumingkot songon dia ma asa boi hita sahat di Paradeiso.”\nNdang mura huadopi sude hahurangankon. Huboto do alani haotoonku do umbahen na songon on ahu. Alai, mansai las do rohangku ala ndang ditadingkon Jahowa ahu. Dilehon Ibana do tu ahu—angka dongan sahaporseaon, pingkiran na denggan di parngoluonkon, boi muse mangurupi na asing jala dilehon pangkirimon tu ari na naeng ro. Boi ma hudok nunga dilehon Jahowa tu ahu lobi sian na huhirim.\nBibel mandok dihasogohon Debata do hageduhon jala disarihon do naposo-Na. Aha ma laba ni i tu hita?


Fragmen Simakhus na manurathon goar ni Debata di Psalmen 69:31, abad patoluhon manang paopathon M\nNunga marpulu taon Sitindangi Ni Jahowa, mambahen jala pasarhon marragam salinan Bibel. Alai, didok roha nami porlu do mambahen sada salinan na imbaru, na boi mangurupi sude halak ”mananda hasintogan i”, songon na nihalomohon ni Debata tu sude jolma. (1 Timoteus 2:3, 4) Dibahen i, di taon 1950, dipungka hami ma mambahen Bibel Terjemahan Dunia Baru di bagasan hata na maju, mulana mardebadeba. Bibel on nunga disalinhon mansai jamot tu lobi sian 130 bahasa.\nDihaporluhon Bibel na mura antusan. Ianggo hata, lam leleng lam ganda do jala godang salinan ni Bibel mamangke pandohan na jolo na maol antusan. Asing ni i, jumpang muse angka pustaha naung leleng na tumangkas. Ala ni i, hata Heber, Aram, dohot Junani i ma angka hata na dipangke di Bibel, boi lam diantusi.\nDihaporluhon salinan hata ni Debata na so muba. Na so tupa do bahenon ni parsalin Bibel laho paubahon hata na sinurathon ni Debata; ingkon bahenonna do dos songon mulana lapatan ni hata i. Alai, godang do Bibel disalin na so manurathon goar ni Debata, Jahowa.\nDihaporluhon Bibel na pasangaphon PangarangNa. (2 Samuel 23:2) Di Terjemahan Dunia Baru, goar ni Jahowa dipataridahon do muse dos songon na adong di pustaha Bibel na jolo i, na manurathon goar i hirahira 7.000 hali. Gombar na di toruon ma sada tiruanna. (Psalmen 83:19) Songon hasil ni panulingkiton na jamot saleleng martaontaon, Bibel on tabo jahaon jala tangkas pasahathon pingkiran ni Debata. Adong manang na ndang Terjemahan Dunia Baru di hamu, ditogihon hami do hamu laho pasomalhon manjaha hata ni Debata ganup ari.—Josua 1:8; Psalmen 1:2, 3.\nBoasa porlu didok roha nami mambahen salinan Bibel na imbaru?\nAha do na ingkon ulahonon ni angka na olo mamparsiajari lomo ni roha ni Debata ganup ari?\nJaha ma hata pamungka ni Buku na Badia Terjemahan Dunia Baru, dung i alusi ma sungkunsungkun na mangihut on: ”Tanggung jawab aha ma na ampe tu punguan na marsalin Bibel on?” Dung i, patudos ma Terjemahan Dunia Baru i tu Bibel na adong di hamu di angka ayat na mangihut on: 1 Musa 25:29; Mateus 5:3; 6:7; Lukas 23:43; Pilippi 1:10; Kolosse 3:9.\nSongon dia do Bibel mangurupi hamu tingki marsitaonon? Boasa porsea hita tu surirang na disurat di Bibel?


Urat Tua Marganda: NARASI PASSION I\nPanurirangon ni Jesus Taringot tu sitaononNa\nAlai di na pungu i nasida di Galilea, didok Jesus ma tu nasida: “Sipasahaton ma Anak ni jolma i tu tangan ni halak. Pola do mate Ibana bunuonna, dung i pangoluon do Ibana di ari patoluhon”. Jadi bobonosan situtu ma rohanasida\nAsa diarahon Jesus ma siseanNa na sampulu dua i, ninna mandok nasida “Na nangkok ma hita tu Jerusalem, pasahatonna ma disi Anak ni jolma i tu angka sintua ni malim dohot tu sibotosurat, gabe uhumonnasida ma Ibana, ingkon marutang hosa. Dung i pasahatonnasida ma Ibana tu parbegu, asa diinsahi, dilinsingi jala diparsilangkon. Dung i mulak mangolu ma Ibana di ari patoluhon”. Alai Ndang diantusi nasida agia otik sian i; na buni do hata i sian rohanasida, ndang diboto nasida na hinatahonNa i.\nDung i dipansang angka sintua ni malim dohot angka Parise i ma rapot godang, didok nasida ma: Aha ma bahenonta? Ai lan do tanda dibahen Halak i! Molo tapasombu Ibana, porsea ma halak saluhutna di Ibana, gabe ro ma halak Rom maon mangarampas tanonta dohot bangsonta. Alai hehe ma sada sian nasida, i ma si Kayapas, sintua ni malim di na sataon i, didok ma tu nasida: Na hurang roha do hamu! Ndang dipingkiri rohamuna, dengganan do mate sada halak humongkop natorop i, unang laho mago sandok bangso i. Alai ndang sian rohana sandiri dihatahon i; ala sintua ni malim ibana di na sataon i, umbahen na disurirangkon, na naeng mate ma Jesus humongkop bangso i. Alai tahe, ndada holan laho mangkongkop bangso i; alai naeng papunguonna angka anak ni Debata, angka na marserak dope, laho pasadahonsa. Asa olat ni na sadari i martuptup i ma nasida laho mamusa Ibana.\nHosianna! Pinasupasu ma na ro marhite Goar ni Tuhan i, Raja ni Israel!\nDung i onom ari nari asa dapot pesta Paska i, sahat ma Jesus tu huta Betania, na niinganan ni si Lasarus, na sinunggul ni Jesus sian na mate. Jadi dipauli nasida ma disi panganon ujuan di Ibana; si Marta do marhobasi, si Lasarus ma sada donganna mangan disi. Gabe dibuat si Maria ma sahat i miak Nardus na arga na so marsaor, dimiahi ma pat ni Jesus, obukna ma dibahen mangalapu. Jadi digohi uap ni miak i ma bagas i. Jadi sada sian angka siseanna, si Judas Iskariot na naeng manjehehon Ibana, mandok : “Boasa so ginadis miak i arga tolu ratus hupang, bahen silehonlehon nian di angka na pogos? Alai ndada na pogos sinarihonna, umbahen na didok songon i; panangko do ibana tahe, diusung do asiasi ni halak, ai tu ibana dipasahat puro i. Dung i ninna Jesus ma: “Pasombu ma ibana, ai diparade do i hira tu ari hatatanomhi. Ai tongtong do adong na pogos di tongatongamuna, alai anggo Ahu ndang tongtong di lambungmuna”.\nDung i torang ni arina i dibege halak natorop na ro tu pesta i, na naeng ro ma Jesus tu Jerusalem. Jadi dibuat nasida ma angka maremare, laho manomunomu Ibana huhut dijoujouhon: Hosianna! Pinasupasu ma na ro marhite Goar ni Tuhan i, Raja ni Israel! Jala halak Parise i deba, na sian natorop i, mandok tu ibana: “Orai ma antong angka siseanmi, Guru!” Jala ninna ma mangalusi: Hudok ma di hamu: “Aut mauhom nasida, joujou ma angka batu”.. Dung i dapot Jesus ma halode sada, i ma dihunduli, hombar tu na tarsurat: "Unang ho mabiar, boru Sion; ida ma, Rajam do na ro, marsihundul di anak ni halode!". Alai ndang diantusi angka siseanna i hian; dung pe marsangap Jesus, asa diingot nasida, naung marhahonaan tu Ibana do hape na tarsurat i ro di pambahenannasida tu Ibana. Laos dihatindangkon natorop, angka na mandongani Ibana do, paboa naung jinouna i si Lasarus sian tanoman, laho manungguli ibana sian na mate. Jadi ala naung dibege natorop i barita ni tanda na binahenna i, umbahen na ditomu nasida Ibana. Jadi didok angka Parise ma sama nasida: “Diida hamu do, na so marniula na binahenmu, ai liat portibi on do paihutihut Ibana”.\nAlai dibongoti sibolis i do si Judas na margoar Iskariot, sahalak sian na sampuludua i. Gabe laho ibana martuptup dohot angka sintua ni malim raphon angka panungganei, manang dia dalanna pasahathon Ibana tu nasida. Jadi sian las ni rohanasida marpadan ma nasida, mangalehon hepeng tu ibana. Dioloi si Judas ma i, jadi dilului ma tingki na une pasahathon Ibana, so sian pamotoan ni natorop i.\nParpadanan na Badia\nJadi di ari parjolo ni pesta Paska, di na somal dipotong birubiru Paska i, ro ma hata ni angka sisean i tu Ibana: “Tudia ma hami laho paturehon panganon Paska i, dipangido roham?”. Jadi disuru Ibana ma siseanna dua halak, didok ma tu nasida: “Laho ma hamu tu huta i, pajumpang ma hamu disi dohot sada halak na mangusung aek sahudon; ibana ma ihuthon hamu! Jadi dok hamu ma tu nampuna jabu na binongotanna i: Tona ni Guru i tu ho: Didia do bilut inganan, asa disi hupangan hami Paska i rap dohot siseanki? Jadi patuduhononna ma tu hamu bilut parginjang sada, na lambas, na tipak hinembangan, disi ma pature hamu di hita!”. Borhat ma siseanna i, dibongoti ma huta i, jadi jumpang nasida ma tutu songon na nidokna i, gabe dipature ma Paska i. Asa dung bot ari, ro ma Ibana rap dohot na sampuludua i. Dung i hundul ma nasida mangan, gabe didok Jesus ma: “Na tutu do hatangkon tu hamu: Sada sian hamu on, na rap mangan dohot Ahu, pasahathon Ahu!” Gabe marsak ma rohanasida jala sadasada ma nasida mandok tu Ibana: Nda tung ahu i? Alai ninna Ibana do mangalusi nasida: “Sada sian hamu na sampuludua on, na rap dohot Ahu manornophon tu bagasan paringkauan! Tong do nian ujung ni Anak ni jolma i, songon na tarsurat hian; alai marjea do halak na gabe parhitean pasahathon Anak ni jolma i! Tagonan unang tubu Ibana!” Jadi di na mangan i nasida, dihindat Jesus ma roti, dipasupasu ma, diponggoli jala diparlehon ma tu nasida, huhut ma didok: “Jalo hamu ma; Dagingku do on!” Dung i dihandit ma panginuman, didok ma mauliate, dilehon ma tu nasida, gabe saluhut do nasida manginum sian i. Laos didok ma tu nasida: “Mudarhu do on, mudar parpadanan i, na niusehon humongkop torop halak. Na tutu do hatangkon tu hamu: Na so tupa be inumonku olat ni on sian parbue ni hau anggur i sahat ro di ari sogot: Disi ma inumonku na imbaru di harajaon ni Debata”.\nDiburi Jesus Pat ni SiseanNa\nHehe ma Ibana sian na mangan i, ditanggal ma ulosna, dibuat ma basahan, ditapolhon tu Ibana. Diusehon ma aek tu sambong, dung i diburi ma pat ni angka siseanna, diapusi ma dohot basahan na tinapolhonna i. Dung i sahat ma Ibana tu si Simon Petrus, jadi didok i ma mandok Ibana: Tung Ho ma, ale Tuhan, mamburi pathu? Dung i ninna Jesus ma mangalusi ibana: “Ndang diantusi ho pambahenankon na tu ho anggo nuaeng; muse pe botoonmu i.” Dung i didok si Petrus ma tu Ibana: Matua tano on ndang burionmu pathu! Dung i ninna Jesus ma mangalusi ibana: “Molo so burionku ho, ndang partohap ho di Ahu!” Dung i ninna si Simon Petrus ma: Ale Tuhan, unang ma holan pathu, dohot ma tangan dohot ulungku! Gabe didok Jesus ma tu ibana: “Halak naung maridi i, ndang ingkon be burion, ai nunga sude ibana ias. Naung ias do anggo hamu, alai ndang luhut hamu.” Ai ditanda do sipasahat Ibana, umbahen na didok: Ndang saluhut hamu ias! Asa dung diburi Jesus patnasida dipangke ma muse ulosna, hundul ma Ibana, didok ma tu nasida: “Ai diantusi hamu do pambahenanki tu hamu? Digoar hamu do Ahu Guru jala Tuhan, jadi ture do pandokmuna disi; ai i do Ahu tutu. Asa molo Ahu, Tuhan jala Gurumuna, mamburi patmuna, tama ma nang hamu masiburian pat! Ai sitiruon do hulehon tu hamu, asa dibahen hamu songon naung hubahen i tu hamu! Na tutu situtu do na hudok on tu hamu: Ndang umbalga anak somang sian indukna, ndang sumurung suruan sian na marsuru ibana. Molo diboto hamu i, martua ma hamu mangulahonsa!”.\nSi Judas Parjehe\nAsa dung didok Jesus hata ondeng, bonsa ma rohana, dung i dihatindangkon ma, ninna ma: Na tutu situtu do na hudok on tu hamu: “Sahalak sian hamu na pasahathon Ahu!”. Dung i masiberengan ma angka sisean i, jut ma rohanasida, manang ise na nidokna disi. Alai adong ma sada sian angka siseanna i, na hundul jumonok tu Ibana, haholongan ni Jesus i. I ma dihilap si Petrus jadi ninna ma mandok ibana: Sungkun ma, ise i na nidokna i! Jadi dipadonok ma tu lambung ni Jesus mandok tu Ibana: Tuhan, ise i? Gabe dialusi Jesus ma: Ia tusi hulehon na santapik na husornophon on, i ma ibana! Jadi disornophon ma santapik, dilehon ma tu si Judas Iskariot anak ni si Simon. Jadi dung dibondut i, dibongoti sibolis i ma ibana. Dung i didok Jesus ma tu ibana: "Humatop ma ula siulaonmi!" Alai ndang adong manang ise sian nasida na mangan i, na umboto astuan ni na nidokna i. Ai ala di ibana puro i, gabe dirimpu na deba, didokkon Jesus ibana manuhor na hasea tu pesta i, manang marsilua tu na pogos. Asa dung dijalo si Judas na santapik i, pintor laho do ibana tu balian; alai borngin ma uju i!.\nDiposting oleh UTM Nainggolan di 17.02


DANIEL PANE: Juli 2012\nMINGGU XVII DUNG TRINITATIS\nEV. PSALMEN 19 : 7 – 14; EP. MARKUS 9: 38 – 50\nCPdt. Daniel Bonardo Pane, S.Th.\nHALOMOHON MA ANGKA PATIK\nMANANG HATA NI JAHOWA\nSian hata ni ende boi do tangkas taboto aha do poda manang aha na masa tu parende dohot na mambahen ende i. Jala di tingki mangendehon ende I pe tangkas do lam taboto suasana marhite ekspresi mangendehon. Molo ende i ende las ni roha, tontu do si parende pe ingkon berekspresi marlas ni roha mangendehon i. Torop do ende na ditujuhon tu sasahalak alamat ni ende I songon ungkapan hati yang tidak dapat dikatakan, tetapi dinyanyikan.\nTurpuk jamita on, ima sada ende pujipujian sian parpsalmen taringot huaso dohot gogo ni Jahowa marhite angka na tinompa ni Jahowa dohot habadiaonni Jahowa. Diparhatopot parpsalmen do gogo dohot huaso nang habadiaon ni Jahowa na so hatudosan I marhite angka ulaon panompaion dohot angka patik na sian Jahowa. Diparhatopot do patik ni Jahowa ima patik sipalas ni roha dohot mangalehon hatangkason dohot parbinotoan di parngoluan. Nang pe ditontuhon sahat tu ayat 14, alai hupatolhas ma tu ayat 15.\nHaotorangan ni turpuk\nAndoran so di turpuk jamita on, diparhatopot do ianggo hamuliaon ni Jahowa tarido I sian angka ulaon panompaionNa. Turpuk jamita bindu 19 on ima sada ende na so boi antusan secara harafiah. Alai na mansai ringkot dipaboa sude angka na jinadihon ni Jahowa rap marende mamuji dohot pasangaphon Jahowa na sun gogo I jala na so hatudosan di portibi on jala dohot do mambaritahon angka hamuliaon ni Jahowa. Arian dohot borngin, dohot angka pangisi ni tano on ingkon do marsomba tu Jahowa songon I pe tu sude jolma. Alani I, aha be sipangasahon ni jolma di ngoluna, jala aha be angka alus ni jolma laho paginjanghon rohana? (ay. 1 – 7).\nDi ayat 8 – 10, parpsalmen pabotohon panandaionna dibagasan haporseaonna taringot Jahowa. Panandaionna ndang holan sian na tinompana alai dohot do sian angka patik ni Jahowa. Singkop do hata manang patik ni Jahowa jala mamboan tu hangoluan manang na dihalomohon ni Jahowa (Psalmen 119: 128; 2 Timoteus 3: 16). Jala hata ni Jahowa do na mangalehon habisuhon, habisuhon dibagasan patik tu haluaon marhitehite haunduhon tu patik ni Jahowa (2 Timoteus 3: 15). Marasing situtu do hata ni Jahowa tu hata ni jolma. Molo hata ni jolma boi do molengoleng, alai molo hata ni Jahowa ima hata hangoluan na hot, manongtong salelengna. Marhitehite hata ni Jahowa do taboto dia do dihalomohon ni Jahowa, jala pita jala hata I ma patiurhon parnidaan ni angka jolma umboto dia do siulahonhon laho mambahen las ni roha ni Jahowa, dang las ni rohana manang jolma (ay. 10).\nDi ayat 11 diparhatopot do mansai arga situtu do patik ni Jahowa. Ummarga do hata ni Jahowa sian hamoraon na adong di portibi on, dohot tumonggi sian na tonggi di portibi on. Diparhatop parpsalmen do hata ni Jahowa na so boi do tartuhor marhitehite angka hamoraon na adong diportibi on. Hata ni Jahowa do na mangalehon sipaingot tu ganup na manghalomohon dohot na mangaradoti angka patik dohot hata ni Jahowa di ngoluna (ay. 12). Manghalomohon dohot mangaradoti patik dohot hata ni Jahowa tarida ma I sian manghangoluhon patik I marhitehite parangena.\nSian dia do taboto angka ulaon na sala manang ulaon na so dihalomohon ni Jahowa molo so marhitehite angka hata manang patik ni Jahowa (ay. 13)? Sarupa do I sian dia diboto hita melanggar sada peraturan molo so adong aturan na ditetaphon? Berarti hata ni Jahowa I do songon sada tali rambu n marpungga di ngolu ni jolma. Marhitehite hata ni Jahowa ma hita malua hita sian dalan manang ulaon na boi padaohon hita sian Jahowa (ima angka hata manang ulaon haliluon) jala mandao sian angka na dihagigihon ni Jahowa (dosa).\nAyat 14 – 15 ima tangiang parpsalmen asa sai marsihohot ibana manghalomohon manang mangaradoti angka patik dohot hata ni Jahowa. Nang pe torop angka hata ni jolma na mangalehon angka tawaran na tonggi alai boi do gabe mambahen dao sian na dihalomohon ni Jahowa marhitehite hata manang patik. Songon i pe tu angka hata na patubuhon haginjangon ni roha, asa unang dirajai haginjangan ni roha i ibana. Pangidoan ni parpsalmen na unduk dohot toruk ni roha di adopan ni Jahowa hinorhon ni angka hatana. Sai anggiat ma lomo roha ni Jahowa di angka hata na sian pamangan ni parpsalmen I di adopan ni Jahowa. Anggiat ma angka hata na nihatahonna ima hata na marimpola, dang hata songon parhata manggang.\nHalomohon jala radoti ma hata manang patik ni Jahowa. Molo manghalomohon manang mangaradoti hata ni Jahowa marlapatan ma I mannghaporseai, manghangoluhon hata ni Jahowa di bagasan parangena. Marhitehite hata ni Jahowa do boi ma tatanda dia do hasintongan manang na dihalomohon ni Jahowa. Molo tarimangrimangi mula ni dosa tu jolma na parjolo i, ndang ala ni kebebasan na pinasahat ni Jahowa nasida mardosa, alai ala ndang unduk maradophon angka hata ni Jahowa di ngoluna.\nMolo tajaha Psalmen 119, mansai tangkas do diparhatopot parpsalmen taringot hata ni Jahowa ima hata hangoluan manang hata manghorhon las ni roha. Jala patar do i dihalunguhon ibana do angka hata ni Jahowa jala dihalomohon sian angka hamoraon dohot na tonggi sian portibi on. Ala marhite hata ni Jahowa do ditanda manang boi ibana mardalan di angka parngoluanna.\nMolo songon I, marhaposan ma tu hata ni Jahowa, marhite Buku Na Badia (Bibel, Alkitab). Sai manontong ma manghalungunhon hata ni Jahowa jala manghalomohon di ganup ari dohot ganup tingki. Ringgas ma hita laho manjaha Bibel ala sian do taantusi manang mananda dia do dalan manang ulaon na dihalomohon Jahowa na naeng taulahon manang tadalani alai unang ma mangalapati hata ni Jahowa sian Bibel i mangasahon pamingkirion dohot secara harafiah. Pangido ma pangurupion sian Tondi Parbadia laho mangalapati angka na tarsurat di Bibel I dohot mangarimangrimangi diuduti mangulahon hata i. Jala marhitehite hata ni Jahowa ma tatanda taringot hamuliaon dohot hagogoon ni Jahowa na so hatudosan i. Molo songon i, tung na so jadi be jolma i laho paluarhon angka hata na pataridahon haginjangon ni roha tarlumobi di adopan ni Jahowa.\nHangoluan do hata ni Jahowa, alani haposi, halomohon ma jala radoti ma hata ni Jahowa di ngolum saleleleng mangolu dope di hasiangan on. Amen.\nDiposting oleh Daniel pane di 22.19 Tidak ada komentar:\nDiposting oleh Daniel pane di 22.13 Tidak ada komentar:


Sastra Batak: Mali-ali, Alai Margogo (Otik)\nRabu, 02 Februari 2022 10:19 WIB\nTERHARU au manjalo tongosan ni inang Lince Nainggolan: buku torsa-torsa (novel) marhata Batak RO DO AU MANOPOT HO na baru diterbithon nasida melalui penerbit Teras Budaya, Jakarta.\nRO DO AU MANOPOT novel marhata Batak patoluhon na ginurit jala diterbithon nasida dibagas dua taon on, dung HOLONG DO ROHANGKU TU HO (dang mar-ISBN) dohot RONGKAP (penerbit Selasar Pena Talenta). Tolunsa torsa-torsa on jolo diapadar nasida songon cerita bersambung di grup facebook marhata Batak GP3 (GRUP PALAMBOK PUSUPUSU (GP). Sambutan ni angka dongan panjaha di grup I do mambaen gabe giot roha nasida menerbithon gabe buku.\nDang piga ari dung manjalo RO DO AU, tarbege barita nauli mandapot Anugerah Sastra Rancage 2022 lae Ranto Napitulu marhite torsa-torsa na gunurit nasida BORU SASADA (penerbit JBS). Yayasan Kebudayaan Rancage, na pinajonjong ni sastrawan Ajip Rosidi nahinan, rutin do mangalehon penghargaan tu sastra daerah, tarmasuk Sastera Batak.\nLae Napitupulu on pe nunga menerbithon dua novel marhata Batak dibagas dua taon on. Andorang so BORU SASADA, dipaadar nasida novel ULOS TALI-TALI (penerbit Teras Budaya).\nAla sarupa sama-sama ruas ni partungkoan marhata Batak GP3 do inang Lince Nainggolan dohot lae Ranto Napitupulu, gabe taringot ma muse inang Adventina Siregar naung paadarhon dua novel marhata Batak: HOLONG PAMUHAI dohot HOLONG NA POLIN, duansa marhite penerbit Teras Budaya, Jakarta. Songon inang Lince Nainggolan, sian torsa bersambung di grup GP3 hian do novel ni inang Adventina Siregar on.\nJujur ma dohononku, tung cemburu jala kagum do au tu tolu panggurit on, terutama inang Lince Nainggolan dohot Adventina Siregar. Ina rumah tangga, inong ni tolu dakdadak do inang Adventina Siregar. Dang na panggurit hian nasida. Songon I inang Lince Nainggolan. nunga marumur 73 taon inang on. Jala dang berprofesi penulis, manang guru hian nasida. Ina/ompung ruma tangga do. Luar biasa. Molo lae Napitupulu, memang nunga jotjot hian manggurit di koran tingki kuliah di Medan. Karejo di swasta do nasida di Riau.\nDang pola bahasonku isi ini angka novel ni lae dohot dua inang on. Na saleleng on, tung jotjot ma binege, godang halak hita Batak holsoan, ala naung terancam punu hata Batak i. Alana di bonapasogit pe nunga marhata Indonesia dakdanak dohot natua-natua, nang pe diboto dope marhata Batak. Apalagi ma di pangarantoan. Jarang do angka dakdanak na sorang di parserahan boi marhata Batak. Molo salpu generasi nuaeng on, olo do salpu hata Batak i.\nLiterasi, angka sijahaon do sada dalan padimun-dimun bahasa. Hape nunga leleng dang adong angka buku sijahaon na marhata Batak. Boi dohonon tung hira na maliali (yatim piatu) do literasi Batak. Yakin do au, angka halak Batak naboi dope marhata Batak nuaeng on olo ingkon nanget-nanget manjaha angka torsa-torsa (novel) marhata Batak na di ginjang on. Ala dang biasa, jalan tar asing do hata Batak lisan dohot tulisan. Apalagi molo hata Batak klasik, hata andung, songon na ginurit ni bere @Cisilia Siagian di buku ANDUNG SIAN SIRAMBE. Olo bingung.\nJadi tung mauliate ma tu angka panggurit on na olo menekuni pangguriton ni torsa-torsa jala menerbithon torsa on gabe novel. Membiayai sandiri do nasida, jala manggadis sandiri, lao paulak ongkos cetak penerbitan i. Jadi, asi do roha molo so pola adong na berminat manuhor buku nasida. Boi lapatan I, hira holan hata do mabiar hita punu hata Batak i.\nMauliate do tong dohonan tu grup-grup marhata Batak songon GRUP PALAMBOK PUSU naung pasorang godang panurat. Niingot dope gerak awal ni grup na nigerakhon ni amangboru Tansiswo Siagian on, mambahen lomba situriak (cerpen) marhata Batak jala dipaadar situriak na monang I gabe buku ANAKHON HI DO HAMORAON. Niingot. ala dohot gabe juri ni lomba manggurit dohot editor ni buku i.\nMauliate ma di angka penerbit na olo mangurupi angka dongan panggurit menerbitkan buku nasida, songon penerbit Selasar Pena Talenta na nikelola ni amang Saut Poltak Tambunan. Songon ni penerbit Teras Budaya, Jakarta, na kinelola ni amanta Remmy Novaris DM. Halak Menado do amanta on, alai las do rohana mangurupi menerbithon buku-buku sastera Batak. Memang spesialis penerbit buku sastra do nasida. Alai I ma, dang boi mangurupi mengedit.\nSian sude on, na huparrohahon, nunga porlu adong pelatihan ni editor buku na marhata Batak. Alana hubereng kelemahan umum ni angka buku marhata Batak on editing do. Baik editing cerita, maupun editing bahasa. Sementara, nunga leleng dang adong pola binoto editor bahasa Batak, ala na so pola adong I penerbitan. Jadi editor personal do, ala na pengarang songon amang SPT.\nNa parpudi, jala paling penting, dukungan ni halak Batak tu angka penerbitan ni buku marhata Batak. Menurut Sensus 2010, nunga adong 8 juta lobi halak Batak. Adong mandok, belakangan on nunga hampir 10 juta. Boasa manggadis 300 -500 eksemplar buku pe tung apala maol? Molo so Halak Batak do na mendukung, manuhor angka buku marhata Batak on, ba ise do? IF NOT US, THAN WHO…?


Nai Malvinas | Tutur Ni Halak Batak\nGrup Lawak Batak: Nai Malvinas\nFebruary 24th, 2010Lapo Tuak, Namasa 4 Comments Tingki gelleng, adong do manang piga kaset grup lawak batak Nai Malvinas on di jabu nami. Tingki i kaset dope na populer, ndang masa dope CD, VCD, manang DVD hera na masa-masa saonnari. Huingot dope, marpungu ma hami sakeluarga, adong na mangan, adong na modom-modom, adong na paiashon jabu, ale sai dipaihut-ihut hami do lawakan ni Nai Malvinas on. Sibuk pe dohot kegiatan na masing-masing, ale rap mengkel do mambege hata-hata si Nai Malvinas dohot dongan na. Na huingot dongan na holan si Timba Laut, si Bunthora dohot si Kotor Ulu molo ndang sala.\nNunga leleng mago kaset si Nai Malvinas i sian jabu nami. Nga piga hali pindah jabu, lak mago-mago di pardalanan do angka barang-barang, terutama angka kaset-kaset. Adong do muse tahe na disegai anak ni namboru dohot anak ni tulang na gelleng. Songon na tabo di roha na mungkin manarik-narik pita ni kaset i.\nOpat taon na salpu sanga do hubege lawak ni Nai Malvinas di bus Makmur tujuan Sibolga-Medan. Iadung pe ahu marbangku tempel sian Sibolga-Tarutung, ndang terasa loja na. Ala na luccuan angka lawak ni si Nai Malvinas dohot dongan na i. Molo adong na mamboto, dalan sian Sibolga-Tarutung ndang “friendly”, na godangan tikungan na jala si bahen uta tu penumpang naso tahan dioyong di dalan i. Ale untung ma tingki i diputar lawak on, gabe ndang hupikkiri dalan i, holan lawak i ma hupabege-bege.\nInti ni artikel on sebenarnya hera na saotik nostalgia jala naeng curhat saotik. Na maolan mangalului MP3 ni grup lawak Nai Malvinas on di Internet. Apalagi lawak-lawak na jolo. Molo lawak-lawakna na saonnari i godangan setelah tahun 2000an, jala hurang hurasa dibandingkhon tu lawakan na sebelum tahun 2000. Jai, molo ada informasi, songon na share hamu jo ate. Asa boi jo mengkel dohot nostalgia tingki ahu gelleng. Mauliate.\nPopularity: 100% [?]Incoming search terms:lawak bataklawak batak nai malvinasDownload lawak bataknai malvinasVIDEO LAWAK BATAKlawak batak terbarulawak batak mp3lawakbatakmp3 lawak batakLawak nai malvinasShare on Facebook\nSimilar Posts:Dijou Ahu Mulak [tu Rura Silindung]\nFilm Rokkap (Rongkap)\nEnde Boru Panggoaran Oleh Si Bontar Mata\nRandom Posts:Balada Ni Si Butet\nJudul ni Film Versi Bahasa Batak


TONGGO GONDANG TURUN – TanoBatak\nPenulis; Patuan Raja Bonar Siahaan\nIa lapatan ni turun, ima na panangkok saring-saring ni Ompu. Ai molo paturunhon halak, naung tuk do sibahenonna dibagasan sipitu ari i (saleleng pesta i). Nasa na ro tu turun i ingkon sude mangan, dang jadi adong namulak so jolo mangan. Ima namargoar: "Silundu ni pahu, si hindat hudon tu harpe. Sipamulak na bosur, sipaniho na male".\nRagam do pondok ni jolma taringot tu TURUN, adong na mandok: PATURHON, adong mandok tongka do na turun, nangkok do dohonon, ninna. Gabe digoar ma; panangkok saring-saring.\nMolo pinaihut-ihut do nuaeng angka hata ni partonggo-tonggo nunga godang na so domu tu ulaon (horja) i. Nunga godang holan ramos ni UMPASA. Gabe dang piga be na boi si ihuthono ni sundut na mangihut, Jadi pianatorng ma jolo taringot tu tonggo-tonggo na masa ngalia di alaman tingki pesta turun.\nAlu-aluhon majolo tu Ompunta Debata ……\nAlu-aluhon majolo tu namartua …. (boi di goari, boi di pajempek) na lumiat, na lumolot, na humarpe na di banuaon. (nungnga gok na jinouhon i, dang adong be na so disi).\nAlu aluhon ma tu sahala ni Raja na hasantian natinongos ni Debata Mulajadi Nabolon, ima tu Siraja Batak namanusun sianjur mula-mula sianjur mula jadi.\nAlu-alu hon ma tu Sahala ni namartua Raja Uti, Raja hatorusan, hashatan ni somba tu Debata Mulajadi. Sipajalo-jalo suhe, sipajalo-jalo somba, namian di pulo marsala di topi ni laut Barus.\nAlu-aluhon ma muse tu sahala ni Raja nahasantian, Tuan Sorimangaraja: Muala ni pambirbiron manjadi pambarbaron, mula ni panguhiron manjadi panggorgaon, parholiton (hapideon) mula ni hamoraon, panggalangon mula ni harajaon, parbuason mula ni edang-edang paung mangirik-irik naso jadi pautangon, ugasan lume naso jadi doboon, irik mangirik-irik tomu manomu-nomu naso jadi ihoton, sampak aek asa masibodilan gotil lanok asa masibajoan, handang na so langkaan abor na so jadi suruhon. Sige mangoro bagot (borta) parbue jomputon mangoro boru (parumaen). Tuhe ni juma darat sanggar molo so hadudu, tuhe ni juma saba pangko molo so bulu, tanda ni hata sae, ingkon mardalan pago-pago tu amanta raja pangulu. Pinodahon ni raja na hasantian Tuan Sori Mangaraja, na garam di panggaraman na gurum di panguruman, na tangkas di hata-hata na sungkum di undang-undang, na sungsang di hamonangan horbo paung ni portibi.\nAlu-aluhon ma muse tu Sahalani Raja Singamangaraja, Raja mangolompoi Raja so halompoan, anggi ni partubu haha ni Harajaon. Ditano Bangkara julu di Tano Bangkara jae Bangkara tonga-tonga, panungkunan di uhum panandosan di tano. Mula ni solup siopat bale, ampang si samppuludua solup, parmasan sisampululima solup, angkut-angkut siualu solup. Gantang pamudoran, hatian so ramonggal, ninggala sibola tali. Sitingkos ni ari Sijujung ni ninggor, uhum na so lobi adat na so husor. Molo mardalan Singamangaraja tanggal do na dibeangan malua na di ihotan, tu rumbungan do bodil tu rampean do hujur. Sipalua na dapot sambil sirungrungi na dapot bubu.\nAlu-aluhon ma muse tu sahala ni amanta raja dohot tu amanta juara natorop, na diantaran na bidang di lobuan na godang on, na marsihahai marsianggii di tording ni partubu dohot di harajaon.\nNungnga di alu-aluhon ho i amang batara guru humundul, tangihon ma hatangkon: Gongkon sipaimaon jou-jou sialusan, ia ro gongkon ni amanta suhut dohot jou-jouna sahat ma tu alaman, pangantaranon, pangantaran ni anak pangantaran boru on, hundul di amak tiar, tiar ma panggabean tiar ma parhorasan. Pinangan indahan na las hinabosurhon lompan natabo hinasagathon, pamurnas tu daging ma i saudara tu bohi, gabe ma na niula sinur na pinahan, horas na mangathon gabe ma na mangalean.\nDison parbue gantang parbue bota, tonggi pe na maduma tonggian ma na mamora, sipasihar panaili, sipaneang holi holi, panduran barita pangidoan tondi godang. Nauja napande napantas marboru, bulan opat bulan lima bulan onom bulan pitu bulan ualu bulan sia bulan ho hape di parhutasadaan mi, i pe asa mulak ho tu toding banuami.\nDison musengani miak-miak mahasa, miak ni ompunta sibasonabolon,asa anggiat miak roha ni Ompunta Debata.\nDison napuran na martomu uruk, na lima saparangguan, na opat sada hundulan, na sauli-ulina sagodang-godangna. Ringgit sitio soara asa dipatio dipabuntu gabe ni naniula sinur ni na pinahan, Ima siala na panangkok saring-saring ni ompu……tu batu napir tu tambak natimbo, di ari na denggan di bualn na uli on, sahat ma uli tu joloan ni ari on: Asa martumbur ma baringin martantan Hariara, matorop madingin matangkang ma juara.\nBinanga ni si poring ma binongkak ni Tarabunga, mate tu sanggara ma amporik mate tu ruang ma satua. Magodang ma naummetek uluson pura-pura, simbur simbur laho magodang penggeng laho matua.\nArtia bona ni ari sipaha sada bona ni bulan, nunga dapot na jinalahan tarida na niluluan.\nPasahat ma i amang batara guru humundul tu Ompunta Debata Mulajadi Nabolon, ia hurang gok nahudok i asa gok ditongos panggabean parhorasan, ia hurang jojor na hudoki asa jojor ditongos panggabean parhorasan.\nNunga dipasahat ho i, baen ma;\nGondang somba-somba i tu Ompunta Debata.\nNunga dibahen ho i baen ma gondang mula-mula i: Ima mula tompa, asa toga, togu, neang ni holi-holi gabe ni na niula sinur ni na pinahan di amanta pangulu oloan, inanta parsanngul baringin nasada hasuhuton halangan gordang bolon, nasahat tu langit natandos tu tano on. Dohot mula jadi, mula anak tubu, mula ni boru sorang, mula ni homban, mangirikhon parhombanan mula ni tapian manjadi parjumaan, hatopan hadomuan, hadomuan parsadaan. Asa tiur songon ari rondang songon bulan tio songon baba ni mual rintar songon bonag di gala panggabean parhorasan. Dohot mula iyang, asa iyang anak tubu iyang boru sorang, asa maisorang, songon mata ni ari binsar, songon bulan na poltak, songon ombun na humirtap, songon haloho na lumolo, na umbostang di portibi na humarpe di banua. Najumujung panguhatan, najumujung aek natio, asa dipatio dipabuntu gabe ni naniula sinur ni napinahan, di anak na maisorang di boru na marharatan.\nNunga dibahen ho i amang, bahen ma sampur marmeme i. Asa sampuran nasuksuk tu sampuran maragap-agap, haroan marharoan di amanta hasuhuton. Jungjungan dakka sangkotan baringin, di amanta hasuhuton songoni di juara na torop, asa pinggan puti panibalan ni daum, asa sorang anak dohot boru nauli sitongka ma marlapung. Na ambit di ampotna, na onsop di tarusna. Nasimbur magodang napenggeng matua, nagodang-godang ansimun songon ulloson pura-pura, napenggeng matua songon batu ni ruma.\nNunga dibahen ho sampur marmeme, bahen ma sampur marorot. Asa giring-giring gosta-gosta, asa huhut mangiring-iring huhut marompa-ompa di pomparan ni si sada hasuhuton, sisada parsaulian, sisada parsaoran bolonon. Asa tampunak ni sibaganding ma diginjang ni pangiringan, sai masitogu-toguan ma tondi ni na metmet dohot na magodang jala masipairing-iringan.\nIa pandohan di halak Batak nagalia: molo martonggo (martangiang) manang mangalehon pasu-pasu, ingkon di pili do sian pandohan na martondi (na marhomban). Ia lapatan ni homban: Adong hagogoan na so dapot berengon ni mata, alai boi dihilala roha. Songon i do isi ni hatak Batak (pasu-pasu). Dang tarpangke di tonggo-tonggo holan ramos ni pandohan dohot ribur-ribur ni hata, ingkon hata na marimpola do sidohonon.\nMolo didok tompa, nunga adong disi panghilalaan mula ni jolma, alai marrupahon aek dope i (adong sijadion ni Debata). Dung adong, dijadihon ma i manjadihon rupa sian dua pistik, ima namargoar anak ni mata. Digoar ma i asal mula jadi, dijadi ma jolma i mangihuthon purbana, lapatanna: Purba Raja, Purba Nabegu, Purba Datu, Purba Tungkang, Purba Parhauma dohot na asing. Dung sidung mula jadi, marudut ma i tu mula iyang. Ia lapatan ni mula iyang, nunga margoar i ditiha tondina, alai dang dope paltak di ida natorop, ima margoar di homban. Marhite i ma muse jumujung aek natio, alai na nialap do pandohan sian hata na manghunti pagar, alana haduk do dohonon manghunti pagar di hatoropan. Lapatan ni na manghunti pagar: Ala marbalanjo pagar do namarhomban i laho mangaramoti pamatangna.\nIa lapatan ni sampur marmeme, i ma na mandok: Hipas ma na ro i jala hipas na nidapotna so haribo-riboan, sisae soada mara, na hu ditaonna na gok dibulanna.\nI ma na tangkas tubu, tangkas hona meme, tangking di abara, sahat tu na mangiring-iring dohot mangompa tinodohonna sahat tu na magodang, sahat saur matua.\nDung sidung sampur marorot di pangido muse si bane-bane. Taringot tu si bane-bane adong do mandok jumolo i sian sampur marmeme, alai sarupa do i manang dia jumolo asal molo pameakkon ni hata pandohan ni namangido gondang i.\nPandohanna; Nunga di suhui ho i amang batara guru humundul partarias na malo baen ma si bane-bane si banda-ulu, hita sora mate begu pe sora mamunu, asa anggiat bane ni roha ni Ompunta Debata na mangalehon na tapangido inon. Songon bota-bota sinege, songon manuk mira polin di alaman, asa bulu di holbung so haliapan, hapur di tangan so habubuhan pomparan ni anak pomparan ni boru. Asa sigurampang nabolon tu sigurampang anak-anak, gok sopo nabolon maruli sopo si anak-anak. Sian na panakkokhon bona ni hasuhuton di saring-saring ni ompu nasida di ari nadenggan di bulan nauli on. Tu tambak na timbo tu batu na pir. Asa pir ma tondi madingin horas tondi matogu. Ia dipanangkok nasida ma i tu tambak na timbo, nangkok ma panggabean nagkok ma parsaoran.\nAsa marurat ma baringin martantan hariara, matorop ma maribur matangkang ma juara. Tubu anak panibal, par mas jala pareme. Natau tundun natau asang-asang, pangaramot di pintu julu pangaramot di pintu jae. Pamuro somantat sior parmahan somantat batahi bahen ma amang si bane-bane i.\nDung sidung si bane-bane, boi ma mangaliat paniaran manortor. Jala boi ma pangidoan todo-todoan, lapatanna: Haro-haro : Gondang Debata: Sihutur Sanggujl dohot na mardomu tusi. Alai molo di jabu, boi do pangidoon marsada-sada (gondang jujungan) Ima, gondang saksak: Habonaran manang siboru naramosan; Simangot ni ompu.\nMolo holan ama do na manortor, boi do ragam pangidoon, ima : Gondang malim, margulang ombun, saniang naga di aek, saniang naga di tur, gondang surung-surung. Ia gondang surung-surung, marguru tu halak ni namangido gondang do i. Ia datu do hombar tusi ma dibahen pargonsi, ia raja do hombar tusi ma, ia nabegu do hombar tu habeguon ma di bahen. Molo didok; sudarahon, hombar tusi ma dibahen.\nBoi do pajempehon pangidoan on hombar tu tingki, Songon on ma: Gondang mula-mula. Sibaso Nabolon, Gondang mangaliat. Ditingki na mangaliat panortor nunga boi disuhui gondang i, alai ingkon malo do namaguluhon jala pande pargonsi mangantusi. Songon on ma pambahenna: Dibahen namanguluhon i ma tanganna duansa dompak pargonsi i manang asa di suhui manang di tungkar, nungnga di boto pargosi i manang dia parjolo dohot parpudi. Dung sidung mangaliat tolu hali, dipangido ma hasahatan. Sahat-sahat ni solu ma sahat ma tu bontean. Nungnga sahat ulaonon sahat ma hita tu pangabean sahat tu parhorasan. Alai molo di Pangordang manang di Silindung, sahat-sahat tu solup ma sahat ma tu bontena, nungnga sahat ulaonon sahat ma tu gabena sahat tu horasna (alana dang tarida be solu disi). Ia lapatan ni bonte i ma bale ni solup na di tundunna i. Jala opat hali balena do solupna.\nDung sidung angka suhu-suhu ni gondang dipangido raja manang dongantubu, boru hula-hula, pangidoonna ma hasahatan. Molo dongan tubu songonon ma dohononna; Ia nungnga sahat nuaeng dia ri nadenggan di bolan nauli, ulaon na panangkok saring-saring ni natua-tua (Ompu)… Sahat nauli sahat gabe ma di pomparan ni parsadaan (Ompunasida). Sahat-sahat ni solu ma sahat tu bontean. Nungnga sahat ulaon i dipatupa bona ni hasuhuton, sahat ma gabe sahat tu parhorasan. Sitorop ma dangkana sitorop ma rantingna. Ia torop hahana torop ma nang angina.\nMolo anggi manang haha marsiulaon goar ni hasuhuton ma jumolo dohononna. Tutu ma ninna anduhur tio ma ninna lote, nasa hata nauli unang muba unang mose. Siingoton : Molo di hasahatan nungnga sae tolu umpama.\nBoru : Nunga sahat ulaon ni hula-hula namion, di ari na denggan di bulan nauli on, sahat mauli ma tu joloan on. Sahat-sahat di solu ma sai sahat tu bontean, nunga sahat ulaon on sahat ma tu panggabean. Tambor ma di bonana rugun ma di punsuna. Gabe ma amana, tampak dohot boruna.\nHulahula : Ompung Debata sitolusada, naung sahat di ari nadenggan di bulan nauli on ulaon ni gomparan namboronami on, sahat mauli ma tu joloan ni ari on, sahat gabe gomparan ni borunami on di anak naung sorang dohot nanaeng sorang dope, songon i nang di angka tubu ni boruna.\nNunga marsuhusuhu nangkin songon gondang, marsialusalusan songon ogung, hata ni gabe-gabe, horas-horas sian dongan ganup masijaloan songon tangan mangido songon sonduk mala tondinami, mamasumasu ma dohot Ompunta martua Debata.\nSahat-sahta ni solu sahat ma tu bontean, nunga sahat ulaon i, sahat ma tu panggabean. Tangkas ma uju purba tangkasan uju angkola, tangkas ma gabe huhut maduma tumangkas ma gabe huhut mamora gomparan ni boru nami i. Tutu ninna anduhur, tio ninna lote, nasa hata nauli unang muba unang mose.\nSuhut mangampu. Nunga marliat-liat raja ni dongan tubu, raja ni boru songon i nang hula-hulanami. Ba liat ma di hami panggabean liat ma parhorasan. Sian naung dipasahat hula-hula ma ulos natogap, ba togap ma tondina mangulosi hami, ba ampu ma di ampuannami, jujung ma simajujungnami panggabean parhorasan.\nBa bahen ma ama pargonsi si monang-monang, asa pangkat ma marbunga hotang tusi ma hami mangalangka tusi ma dapotan pangomoan.\nNunga dibahen ho simonang-monang, bahen ma sitio-tio. Asa tutu ninna anduhur tio ninna lote, nasa hata nauli unang muba unang mose.\nNunga dibahen ho i, ba bahen ma panggohi ni ulaon on, asa gok di hami panggabean parhorasan.\nMangaliat ma hasuhuton tolu, lima manang pitu hali. Nangkok ma nasida tu jabu. Saudarahononna ma i jala ndang jadi maradian gondang i paima ro hata mandok maradian. Dung maradian hona sangke ma doal.\nDison tarida holan suhut do mangido si tio-tio lao sidung gondang. Ia sitio-tio pinangido ni suhut sihabolonan, asing do i sian angka natorop manang raja. Sitio-tio pinangido ni raja manang songon dia sahala ni daging na tarsunggul do i. Ia sitio-tio pinangido ni suhut sihabolonan, gondang panggohi do i domu tu gala panggabean parhorasan. Songon i ma jolo na tarbahen dison.\nNa hurang sirsir tapasirsir musengani, na humurang gok tatambai musengani.\nApril 12, 2007 tanobatak


Jamita Evangelium Minggu Advent IV 23 Desember 2018 Maimaima Asi ni roha ni Debata Judas 1: 17-21 Pelita Batak Online\nMinggu, 23 Desember 2018 03:37:00\nSian Parsameanta, STT-HKBP Pematangsiantar.\nDi Minggu Advent Paopathon on,sadari nari andorang tapatupa borngin parningotan hatutubu ni Siaplua i (24 Desember), jala dua ari nari andorang so tapestahon dua hali ari hatutubuNa i (25-26 Desember), dienet jamita sian sada surat na adong di Padan Naimbaru na mansai tangkas situtu mamodai angka siihuthon Jesus asa manjamothon dirina sian angka parpoda na lipe na mangajarhon angka ajar na maralo tu angka naung diajarhon ni angka apostel na parjolo i taringot tu Jesus Kristus jala songon dia ma angka na porsea i mangolu songon halak Kristen di portibion manomunomu manang paimaimahon ari haroroNa napaduahalihon. Digoari do nasida parpoda na lipe i angka na manisipi (1: 4) dohot angka sipanginsahi, i ma angka na mangoloi hagiot ni dagingna (1:18):\nDienet jamita sian Surat Judas na koras paingothon angka siihuthon Jesus unang unduk tu angka parpoda na lipe i. Poda na koras i disoarahon marhite na paandarhon angka contoh-contoh songon dia Debata manguhumi angka na mangalo lomo ni rohaNa, isara(i) na pinatupaNa tu bangsoNa Israel na pinaluana alai dung i niuhumsa muse ala so porsea, (ii) NapinatupaNa tu surusuruan na so manggomgomi pangaramotionna; (iii) UhumNa tu Sodom dohot Gomorra nang huta di humaliangna na digohi halak na marharorangon; (uhumNa tu sibolis nang angka na mandalani dalan ni si Kain. Pola tahe dipangke si Henok na pabotohon uhum ni Debata tu saluhut parjahat. Ida 1: 5-16).\nNdang apala sian angka contoh-contoh uhum tu angka i na dienet gabe jamita tu hita di Minggu Adven IV on. Alai dienet jamita sian poda na adong di surat Judas i na marusaha mangajari hita angka na porsea na mangolu di partingkianta nuaeng beha ma angka na paimaimahon Jesus Kristus i mandalanhon ngolu naung tinobus dohot pinarbadiaanNa i. Mansai porlu i nuaeng ala tongon taadopi dope nuaeng tondi hedonisme na diurupi tondi lomo roha di hepeng na manuhori angka arta na marragam i, ndang parduli dia panghorhonna tu dirina nang tu angka jolma na asing. Siala manggohi hagiothagiot ni dagingna i, dipatupa jolma i ma dehumanisasi, i ma ulaon patutoru hajolmaon i isara manggadis donganna jolma, mamamngke dongan na jolma tu ulaon mambuat untuk , songon i nang ekploitasi angka na adong di portibion. Siala ni i do umbahen, asing ni manaba hutan dohot na domu tusi, tapangambolongkon do angka sampah plastik tu aek godang dohot tu laut, sampe pola mate angka dengke. Songon i nang bahat angka binatang naung mago boti.\nNdang dienet jamita tu hita sian angka bagian di surat Judas i na manguhumuhumi angka na na manisipnisip dohot angka na mangulahon hagiot ni daging I (1: 1-16), jala ndang dibuat sian bagian paduahon ni poda beha mangadopi nasida, i ma asa mangurupi angka na ganggu roha (ayat 22-23). Alai dienet jamitanta sian bagian ni surat Judas na mangajarhon tu hita dia ma sipatupaon ni angka siihuthon Jesus i molo margurasa di tongatonga nasida angka poda dohot parpoda na manosoi jolma i mangulahon angka ulaon na maralo tu angka ajar ni angka apostel ni Jesus Kristus. Oloonta do hagiot ni daging i di na manomunomu Tuhanta Jesus? Dia ma sipatupaon ni angka na naung tinobus ni Jesus Kristus uju ro tu tongatonga ni parngoluon nasida marsadasada nang saparsaoran angka na manisip na mangajarhon ajaran parange ngolu na so saurdot tu angka ajar ni angka apostel (1: 17-23).\nDi ayat 20-21 tangkas impolana i ma manjagahon dirinta sandiri (ayat 20-21). Ringkot do on ala jotjot malo angka hita marusaha mangurupi angka na ganggu roha di tongatonganta (ayat 22-23), alai dirinta sandiri jotjot talu. Jotjot hita mamodai halak, alai dirinta sandiri ndang tapodai.\nTu naparjolo, manjagahon dirinta sandiri, dua na mangihut on ma sipatupaon/siulahononta di ngolunta: Pauliulihon (Gorik: ep-oikodomountes) manongtong dohot Mangaramoti (Gorik: teresate, sian kata kerja tereo) dirinta. Di bagasan ni i adong dua dalan pauliluhihon (ayat 20), jala dua dalan mangaramoti dirinta (ayat 21).\nDua dalan PAULIULIHON dirinta i ma:\nParjolo, pauliuli (membangun hadirion) di atas haporseaon na badia situtu. Beha dalan pauliuli diri, ndang apala dipaandar. Alai ojahan ni na pauliuli diri i do na dipaandar, i ma haporseaon na badia situtu. Boasa diondolhon haporseaon na badia situtu. Suraon do gabe adong haporseaon na lipe, na so badia? Boi! Ndang boi marlaok haporseaon i dohot angka dalan-dalan manjaga diri na pinatupa ni portibion, isara patupa angka patik dohot pantangpantang. Alai ingkon haporseaon na pinalumehon ni Debata do. Ndang haporseaon na marrumangkon ulaon ni jolma na marlaok dosa i. Ndang haporseaon na asing, alai haporseaon Holan haporseaon di ulaon ni Jesus Kristus di hau pinorsilang i patigorhon hita di jolo ni Debata marhite mudarna na durus disi . Ndang haporseaon di hagogoonta, alai di hagogoon ni Debata do. Ndang haporseaon na patujolohon hatauon ni jolma i paluahon diriNa, alai haporseaon di asi ni roha ni Debata do.\nPaduahon, martangiang di bagasan tondi. Boasa ndang tuk holan pauliulihon di atas haporseaon i? Ala ringkot do haporseaon i dipatogu, digohi, dohot dipargogoi tangiang na maraturan, tangiang na tigor, tangiang na diojahi haporseaon di bagabaga ni Debata na alusanna do tangiang ni na joujou tu Ibana, tangiang na diojahi haporseaon di campur tangan ni Debata di ngolu ni hajolmaon, asi ni roha ni Debata di angka na jinouNa dohot na pinillitNa.\nBoasa ingkon ditambahon tusi ulaon mangaramoti dirinta marhite na martangiang? Ala ndang hagogoonta na tapangasahon di na pauliulihon di atas ni haporseaon i. Ingkon na dipargogoihon tangiang do. Jala tangiang i pe ingkon na di bagasan tondi do. Ndang apala didok dison ulaon na martangiang i di bagasan Pondi Porbadia. Na boi do hata "di bagasan tondi" i manudu tu Tondi Porbadia, ai na martangiang di bagasan Tondi Porbadia do na mangurupi partangiang i umboto lomo ni roha ni Debata di tangiangna i, jala diajari Tondi Porbadia do angka sipartangiang songon na dipaandar apostel Paulus di surat Roma bindu 8 i.\nAlai na boi do tong diondolhon partangiangan na so ingkon patudutuduhononhon marhite hata sambing, tarlumobi na ingkon botoon ni angka na dihumaliang hita, alai paratangiangan na di bagasan tondinta, na tuk pajumpanghon tondinta dohot Tondi ni Debata.\nMansai ringkot do tangiang di bagasan tondi di partingkian na naung mangondolhon angka na boi idaon ni mata dohot na mandondolhon panghilalaan pardagingon. Dijouhon do hita asa lam martangiang di bagasan tondinta.\nTu na paduahon, MANGARAMOTI (Gorik: Teresate ) dirinta, adong tong dua dalan patupahonsa, i ma:\nNaparjolo, di bagasan Holong ni roha (Gorik: Agape) ni Debata, dohot napaduahon, paimaimahon asi ni roha ni Jesus Kristus sahat tu hangoluan na manongtong.\nBoasa mangaramoti dirinta asa manongtong di bagasan holong ni roha (Gorik: Agape) ni Debata boi mangurupi hita paimaimahon haroro ni Tuhanta i? Alus tu si i ma: Asa tongtong hita marningot holong ni rohaNa na tu hita i. Holong ni roha ni Debata i do sipangsahonon ni ganup angka siihuthon Jesus. I do ondolan ni haporseaon Hakristenon. Debata na manghaholongi hita. Alai angka naung hinaholonganNa ingkon do mangulahon ulaon holong tu Debata nang tu angka dongan jolma dohot dongan na tinompa sadenggandengganna songon dalanna mandok mauliate tu Debata na manghaholongi Ibana mansai arga, so ingkon marnida hajegesonta. Di na mangolu di bagasan dos dope hita nunga dihaholongi Ibana di bagasan Jesus Kristus na mamorsan angka dosanta. Mangulahon holong tu Debata dohot tu dongan jolma do pamusatan ni patik dohot soara ni panurirang. I do dalanta manongtong di bagasan holong ni Debata, i ma manghaholongi donganta sadenggandengganna.\nBoasa MANSAI ringkot manongtong paimaimahon ASINIROHA ni Jesus Kristus sahat tu hangoluan na manongtong i? Ala sian gogonta sandiri ndang tuk hita palua dirinta. Holan asi ni roha ni Kristus do na tuk paluahon hita dohot manogunogu ngolunta. Sipata ndang tarbahen hita so mangundukhon pangajarion ni reformator Martin Luther taringot tu ise halak Kristen i di ngoluna di portibion paimaimahon haroro ni Tuhanta Jesus Kristus i, i ma ajaranna na tarbarita i na mandok ia sahalak Kristen i di tingki na padodot (simultan) na badia pinarbadiaan ni Debata dohot pardosa do ala mura do ibana madabu tu bagasan dosa. Di na madabu ibana tu bagasan dosa, ingkon pasesaonna do dosaNa tu tangan asi ni roha ni Debata. Marojahan tu ajaran ni Martin Luther on do hea sahalak uluan ni sandok huria protestan di Jerman di taon 2012 (Evangelische Kirche in Deutschland) i ma Prof Dr. Margot Kaesemann na manginum anggor lobi sian na patut andorang so mangusung mobil, jala marhite i mardosa dung mangalanggar paraturan lalulintas di Jerman, i ma mangalanggar paraturan lampu merah di dalan.\nSiala ni i mengundurkan diri ma ibana, jala uju disungkun wartawan songon dia ibana mangadopi i, dialusi ibana ma marhite na mandok: "Ndang adong na ummuli sian na madabu tu tangan asi ni rohaon ni Debata." Lapatanna tarpangasahon ni angka na paimaimahon haroro ni Tuhan Jesus Kristus i do asi ni roha ni Jesus Kristus uju tarsulandit manang madabu ibana tu bagasan dosa, tarlumobi angka na so sian rohana. Laos tarpangasahon ni angka na paimaima haroro ni Jesus paduahalihon i do asi ni roha ni Jesus Kristus di angka usaha ngoluna, angka sintasintana, di na mangadopi tantangan ni ngolu, dohot di na mangalului bisuk di angka perjuangan-perjuanganna patupa na denggan tu donganna jolma di marragam ulaonna i, nang di na mangadopi angka partongtangan di ngolu on.\nDuansa ulaon i, PAULUIULIHON dohot MANGARAMOTI I mansai ringkot jangkononta songon poda tu hita angka halak Kristen Batak di Adven IV-hon on. Boasa?\nSuraon do nunga tung gale hita angka halak Kristen Batak na mangolu di partingkian na lam dikuasai hapistaron ni jolma i di era artifial intelligence on, ndang be pauliulihon ngolunta di atas haporseaon na badia situtu? Nunga marlaok haporseaonta dohot angka budaya ni portibion nuaeng? Isarana, haporseaonta di gogo ni Debata, nunga marlaok dohot haporseaonta di hagogoonta sandiri dohot di hagogoon ni na so Debata be? Suraon do haporseaonta di asi ni roha ni Debata na patigorhon hita di bagasan Jesus Kristus nunga marlaok dohot na mangasahon ulaonta marhite angka pantangpantang?\nSuraon do di na paimaimahon asi ni roha ni Tuhanta Jesus i hita sahat tu ngolu na manongtong i ndang be maraturan martangiang di bagasan tondi be hita, alai nunga martangiang di bagasan pingkiranta sambing, ndang be di bagasan na manghatai dohot Tondi ni Tuhanta i be tangiangta, gariada nunga martangiang di bagasan angka tangiang na pinatupa ni halak tu hita? Suraon do nunga holan mangasahon angka gogonta be hita, ndang be tajou Debata di bagasan ngolu nang angka usaha-usaha ni ngolunta, ala tahilala nunga tuk hita sandiri, manang ndang tahaporseai be na mangula do Debata sahat tu nuaeng di ngolu ni angka na porsea tu Ibana?\nSuraon do nunga ndang be taramoti dirinta asa tongtong mananda, manjangkon, mian dohot manghangoluhon ngolu na di bagasan holong ni roha ni Debata dohot di asi ni roha ni Jesus Kristus i?\nDenggan ma tarimangrimangi angka i. Martua ma angka na tongtong saleleng on pauliulihon dirina di bagasan haporseaon na badia situtu dohot martangiang na martondi, nang angka na mangaramoti dirina marhite na mangolu di bagasan holong ni Debata dohot mangasahon asi ni roha ni Kristus songon dalanna paimaimahon haroro ni Jesus Kristus. Alai muba ma angka na so mangulahon i be saleleng on. Ai marhite i do tarbahen hita mangalo angka parpoda na lipe uju paimaimahon haroro ni Kristus padua halihon i hita.(*)\nJamita Evangelium, Advent I 2 Desember 2018, 4 Musa 24: 15-17: Managam Haroro ni Sipalua\nOleh: Pdt Dr. Robinson Butarbutar, di Parsameanta, STT-HKBP Pematangsiantar, HP-WA; 0812-62472015. Sada na mansai uli situtu na jumpang hita di angka tona ni Debata di Bibelta i, i ma na mangihut on:\nOleh: Dr. Robinson Butarbutar, sian Parsameanta, STT-HKBP Pematangsiantar, 0812-62472015.Nunga sada fakta na ingkon adopan ni angka bangso di portibion nuaeng na siala ni marragam sibonsiri na mansai\nSian Pdt. Dr. Robinson Butarbutar Dung tabege di Minggu Adven I barita nauli taringot tu sangkap ni Debata paro Mesias uju di bona ni pardalanan ni bangsoNa Israel sinoarahonNa marhite Bi


Ibadah dan Liturgi: IBADAH PEMBERKATAN NIKAH\n23.21 / /\nACARA PAMASUMASUON PARBOGASON\nØ Pangoli/Oroan dohot Natoras tu Konsistori\nØ Tangiang Pamorhation\nØ Prosesi: Pengantin dohot keluarga masuk tu Gereja (Sude Ruas jongjong), Paduan Suara _________ mengiringi prosessi.\n1. Marende BE. No. 565:1+4 “Las rohangku lao mamuji”\n1. Las rohangku lao mamuji Debata parholong i, / Songon bunga na mangerbang di na binsar ari i. / Arsak, dosa, haporsuhon mago dibaen asiMi. / Las ni roha na manongtong lehon di au Tuhanhi.\n4. Rap ma hita mangendehon, sangap di GoarNa i, / Tapangiar soaranta lao mamuji Tuhan i. / Sun do holong ni rohaNa na so marnamontok i, / I do pasadahon hita salelenglelengna i.\n2. Votum Introitus\nU : Marhitehite goar ni Debata Ama dohot goar ni AnakNa Tuhan Jesus Kristus dohot goar ni Tondi Parbadia.\nU : Martua ma ganup na manghabiari Jahowa, na marparange di angka dalanNa i\nH : Sai panganonmu do na niula ni tanganmu, martua ma ho jala sonang\nU : Tudoshon hau anggur na marparbue do jolmami di bagasan angka bilut ni jabum\nH : Tudoshon tunas ni hau Jetun do angka anakmu humaliang mejamu\nU : Ida ma sai songon i do tongon dapotan pasupasu baoa na manghabiari Jahowa\nH : Sai pasupasuon ni Jahowa ma ho sian Sion\nU : Asa paidaidaonmu hinadenggan ni Jerusalem ganup ari saleleng ho mangolu\nH : Jala ingkon idaonmu do angka pahompum tubu ni anakmu. Hasonangan ma songgop tu bangso ni Debata\nU : Martangiang ma hita: Ale Tuhan Debata Amanami na di banua ginjang! Ho do na mangaturhon pardongansaripeon i. Diida Ho do dongannami on na marsangkap naeng marbagas, jala na ro do nasida mangido pasupasuM. Antong sai tatap ma nasida di bagasan asi ni rohaM, pasupasu jala ramoti ma nasida marhitehite pangkaholongim. Rajai ma nasida marhitehite Tondi Parbadia, asa mamungka jala marujung di bagasan dame pardongansaripeonnasida i. Tangihon ma tangiangnami on ala ni asi dohot holong ni rohaM.\n3. Koor: ________________\n4. Marende BE. No. 723 : 1 + 3 “Tu joloM o Tuhan”\n1. Tu joloM o Tuhan sahat ma diringkon, pangke ma au hombar tu lomoM / Molo ndang Ho Tuhan maringanan di au, diringkon ndang mararga be i. / Tung pogos pe di son manang sonang tahe marsigantung tu Ho sasude, / holan Ho huihuthon ndang be diringkon togutogu ma tu na ture.\n3. Tu joloM o Tuhan tung marpadan do au, ingkon Ho huihuthon tongtong, / ai huboto tangkas na martua do au, nang muse dohot di ngolungkon. / Tung pogos pe dison manang sonang tahe marsigantung tu Ho sasude, / holan Ho huihuthon ndang be diringkon togutogu ma tu na ture.\n6. Koor: ________________\n7. Pamasumasuon (Agenda)\nØ (Ro ma calon pengantin tu langgatan mangadop uluan di iringi Paduan Suara ____________)\nØ Hata ni Debata taringot tu Pardongansaripeon\nØ Padan Pardongansaripeon\nØ Tukar cincin\n8. Koor : ________________\n9. Marende BE. No.159:1, 2 , 4 “Martua Dongan” P.Pelean\n1. Martua dongan angka na sabagas na mardonganhon Tuhan Jesus i. / Na mangoloi Ibana mansai ringgas, na so marholang tangiangna i. / Tongtong lomo rohana di Ibana manungkun lomo ni rohaNa i. / Huhut tongtong marguru tu hataNa dibaen sandok pangalahona i.\n2. Martua baoa nang soripadana sisada roha mida Jesus i. / Na rap marholong roha di Tuhanna marsaulihon hatuaon i. / Na sahat sian asi ni rohaNa tu halak na porsea sasude. / I do dibaen nasida haposanna manang beha parsorionna pe.\n3. Martua na saripe pangajari di anakhonna asa tong burju. / Na so marpansohotan ganup ari, tumangianghon angka i tutu. / Tu Tuhan Jesus asa sai Ibana mamasumasu sasudena i. / Huhut dilehon asi ni rohaNa, manogihonsa tu lambungNa i.\n10. Tangiang Pelean - Ale Amanami - Pasupasu\n1. Mandok Hata\nIV. ACARA ADAT (Diatur Tersendiri)\nUntuk mendapatkan file acara ini dalam bentuk word, klik di sini